text:
Nhau 52: Gidheoni Navarume Vake 300
Unoona chiri kuitika pano here? Iri rose iuto raIsraeri. Varume vakafugama vari kunwa mvura. Mutongi Gidheoni ndiye amire pedyo navo. Ari kuona manwire avanoita mvura.
Nyatsotarisa mitoo yakasiana iri kunwa nayo varume vacho mvura. Vamwe vakanatira mvura. Asi mumwe ari kukapa mvura noruoko kuti agoona chiri kuitika paari. Kunokosha, nokuti Jehovha akaudza Gidheoni kusarudza bedzi varume vanoramba vakatarira vachinwa. Vamwe, Mwari akati, vanofanira kudzorerwa kumusha. Ngationei kuti nei.
VaIsraeri vari mudambudziko guruzve. Chikonzero ndechokuti havana kuterera Jehovha. VaMidhia vakawana simba pavari uye vari kuvakuvadza. Saka vaIsraeri vanodanidzira betsero kuna Jehovha, uye Jehovha anoterera makudanidzira avo.
Jehovha anoudza Gidheoni kutora uto, Gidheoni anounganidza pamwe chete uto revane 32 000. Asi kune uto revarume 135 000 rokurwisa Israeri. Asika Jehovha anoudza Gidheoni kuti: ‘Unavarume vazhinjisa.’ Neiko Jehovha akataura kudaro?
Imhaka yokuti kudai Israeri aikunda hondo, vaizofunga kuti ivo vamene vakakunda. Vaizofunga kuti havasati vaida betsero yaJehovha yokukunda. Saka Jehovha anoti kuna Gidheoni: 'Udza varume vose vanotya kudzoka kumusha.' Gidheoni paanoita izvi, vane 22 000 veuto rake vanodzoka kumusha. Kunomusiira bedzi varume 10 000 vokurwisana namasoja aya ose ane-135 000.
Asika, terera! Jehovha anoti: 'Uchina varume vazhinjisa.' Nokudaro anoudza Gidheoni kuita kuti varume vanwe paurwu rwizi ibvei odzosa kumusha vanhu vose vanonatira mvura. 'Ndichakupa rukundo navarume vane 300 vakaramba vachitarira vachinwa,' Jehovha anopikira.
Nguva yokurwa yasvika. Gidheoni anoisa varume vake 300 mumapoka matatu. Anopa murume mumwe nomumwe hwamanda, nechirongo chinezhenje machiri. Panenge pakati pousiku, vose vanokomba musasa wamasoja omuvengi. Ipapo, panguva imweyo, vanoridza vose hwamanda dzavo ndokuputsa zvirongo zvavo, ndokudanidzira vachiti: 'Munondo waJehovha nowaGidheoni!' Panomuka masoja omuvengi, anovhiringidzika ndokutya. Ose anotiza, uye vaIsraeri vanokunda hondo.
VaTongi ganhuro 6 kusvikira ku-8.
Mibvunzo
- VaIsraeri vari mumatambudziko akawanda kwazvo sei uye nei?
- Nei Jehovha achiudza Gidheoni kuti ane varume vakawandisa muuto rake?
- Varume vangani vanosara pashure pokunge Gidheoni audza varume vanotya kuti vadzokere kumusha?
- Sezviri pamufananidzo, tsanangura kuti Jehovha akazoita sei kuti uto raGidheoni risare nevarume 300 chete?
- Gidheoni anoronga sei varume 300 vaaiva navo, uye Israeri anokunda sei hondo yacho?
Mibvunzo yokuwedzera
- Verenga Vatongi 6:36-40.
Gidheoni anova sei nechokwadi nezviri kudiwa naJehovha?
Isu nhasi tinoziva sei kuda kwaJehovha? (Zvir. 2:3-6; Mat. 7:7-11; 2 Tim. 3:16,17)
- Verenga Vatongi 7:1-25.
Tingadzidzei kune varume 300 vakaramba varipo kusiyana nevaya vakaratidza kuti vakanga vasina hanya zvavo? (Vat. 7:3, 6; VaR. 13:11, 12; VaEf. 5:15-17)
Sezvo varume 300 vakadzidza nokutarira Gidheoni, tinodzidza sei nokutarira Gidheoni Mukuru, Jesu Kristu? (Vat. 7:17; Mat. 11:29, 30; 28:19, 20; 1 Pet. 2:21)
Vatongi 7:21 inotibatsira sei kuti tigutsikane nokushumira chero kupi kwatinenge tanzi tishumire musangano raJehovha? (1 VaK. 4:2; 12:14-18; Jak. 4:10)
- Verenga Vatongi 8:1-3.
Pakugadzirisa zvinetso zvokusanzwisisana nehama kana kuti nehanzvadzi, chii chatingadzidza kuna Gidheoni pakugadzirisa kwaakaita kusanzwisisana navaEfremu? (Zvir. 15:1; Mat. 5:23, 24; Ruka 9:48)


c: text/html

text:
Nhau 101: Jesu Anourawa
Tarira chinhu chinotyisa chiri kuitika! Jesu ari kuurawa. Vamuisa padanda. Mbambo dzinorovererwa nomuzvanza zvake netsoka. Neiko munhu upi noupi angada kuita izvi kuna Jesu?
Nokuti vamwe vanhu vanovenga Jesu. Unoziva kuti ndivanaani here? Mumwe wavo ingirozi yakaipa Satani Dhiabhorosi. Ndiyeyu akakwanisa kuita kuti Adhama naEvha vasaterere Jehovha. Uye Satani ndiye akaita kuti vavengi vaJesu vaite iyi mhaka inotyisa.
Kunyange Jesu asati arovererwa pano padanda, vavengi vake vanomuitira zvinhu zvoutsinye. Unoyeuka here mauyire avakaita kubindu reGetsemani ndokuenda naye? Vavengi ava vaiva vanaaniko? Eya, vaiva vatungamiriri vorudzidziso. Eya, ngationei chinoitikazve.
Apo Jesu anotorwa navatungamiriri vorudzidziso, vaapostora vake vanotiza. Vanosiya Jesu oga navavengi vake, nokuti vanova vanotya. Asi muapostora Petro naJohane havaendi kure. Vanotevera kuti vagoona chinoitika kuna Jesu.
Vaprista vanoenda naJesu kumukweguru Anasi, aichimbova muprista mukuru. Boka harigari pano nguva refu. Vanoendazve naJesu kumba kwaKayafasi, uyo zvino ari muprista mukuru. Vatungamiriri vazhinji vorudzidziso vaungana pamba pake.
Pano pamba paKayafasi vanotamba mhaka yacho. Vanhu vanopinzwa kuzorevera Jesu nhema. Vatungamiriri vorudzidziso vose vanoti: 'Jesu anofanira kuurawa.' Ipapo vanopfirira mate muchiso chake, vachimurova netsiva dzavo.
Apo ikoku kose kuri kuitika, Petro ari kunze muruvazhe. Usiku hunotonhora, nokudaro vanhu vanovesa mwoto. Vachingunodziya havo mwoto, mubatirisikana anotarira Petro, achiti: 'Murume uyu aivawo naJesu.'
Petro anopindura kuti: 'Aiwa, handizati!'
Vanhu vanotaura katatu kuna Petro kuti aiva naJesu. Asi nguva imwe neimwe Petro anoti handi chokwadi. Kechitatu Petro paanotaura izvi, Jesu anotenderuka ndokumutarira. Petro anonzwa urombo kwazvo nokuda kwokutaura idzi nhema, anoenda kure ndokuchema.
Zuva zvarinotanga kubuda paChishanu mangwanani, vaprista vanoenda naJesu kunzvimbo yavo yokusonganira, horo yaMakurukota. Pano vanotaurazve zvavachaita naye. Vanoenda naye kuna Pontio Pirato, mubati ushe woruwa rweJudhea.
Vaprista vanoudza Pirato kuti: 'Uyu munhu akashata, anofanira kuurawa.' Abvunza mibvunzo Jesu, Pirato anoti: 'Handingaoni kuti iye akaita chinhu chipi nechipi chakaipa.' Ipapo Pirato anoendesa Jesu kuna Herodhe Antipasi. Herodhe mubati ushe weGarirea, asi ari kugara muJerusarema. Herodhe haangaoni kuti Jesu akaita chinhu chipi nechipi chakaipawo, saka anomudzosera kuna Pirato.
Pirato anoda kuregedza Jesu. Asi vavengi vaJesu vanoda kuti mumwe musungwa aregedzwe panzvimbo pake. Murume uyu ndiBharabhasi mbavha. Anenge ava masikati zvino apo Pirato anobudisa Jesu kunze. Anoti kuna vanhu: 'Onai! Mambo wenyu!' Asi vaprista vakuru vanodanidzira kuti: 'Mubvisei! Muurayei! Muurayei!' Nokudaro Pirato anosunungura Bharabhasi, uye vanoenda naJesu kundouraya.
Chishanu mukuvamba kwokudeuka kwezuva Jesu anorovererwa padanda. Haungavaoni mumufananidzo, asi kurutivi rumwe norumwe rwaJesu tsotsi iri kuurairwawo padanda. Chinguvana Jesu asati afa, mumwe wamatsotsi anoti kwaari: 'Ndiyeukeiwo pamunopinda muumambo hwenyu.' Ipapo Jesu anoti: 'Ndinokupikira kuti uchava neni muParadhiso.'
Hachiziri chipikirwa chinoshamisa here? Unoziva here kuti iparadhisoi iri kutaurwa nezvayo naJesu? Ko paradhiso yakaitwa naMwari pakuvamba yaiva kupi? Hungu, pasi pano. Uye apo Jesu anobata ushe samambo mudenga, achadzorera munhu uyu kuupenyu kuti agofarikanya Paradhiso itsva pasi pano. Hatingafari pamsoro payo here?
Mateo 26:57-75; 27:1-50; Ruka 22:54-71; 23:1-49; Johane 18:12-40; 19:1-30.
Mibvunzo
- Ndiani anyanya kukonzera rufu rwaJesu?
- Vaapostora vanoitei panotorwa Jesu nevatungamiriri vechitendero?
- Chii chinoitika kumba kwaKayafasi, muprista mukuru?
- Nei Petro achienda kure obva achema?
- Jesu adzorerwa kuna Pirato, vaprista vakuru vanodanidzira kuti kudini?
- Chii chinoitika kuna Jesu kumavambo kwemasikati eChishanu, uye anopikirei kumuiti wezvakaipa akarembera padanda parutivi pake?
- Paradhiso yakataurwa naJesu ichava kupi?
Mibvunzo yokuwedzera
- Verenga Mateo 26:57-75.
Nhengo dzedare repamusoro rechiJudha dzakaratidza kuti mwoyo yavo yakanga yakaipa munzira ipi? (Mat. 26:59, 67, 68)
- Verenga Mateo 27:1-50.
Nei tichigona kutaura kuti kuzvidemba kwaJudhasi kwakanga kusiri kwechokwadi? (Mat. 27:3, 4; Marko 3:29; 14:21; 2 VaK. 7:10, 11)
- Verenga Ruka 22:54-71.
Tingadzidzei kubva mukuramba Jesu kwakaita Petro usiku hwaakatengeswa uye hwaakasungwa? (Ruka 22:60-62; Mat. 26:31-35; 1 VaK. 10:12)
- Verenga Ruka 23:1-49.
Jesu akaita sei nokusaruramisirwa kwaakaitwa, uye tinodzidzei pane izvi? (Ruka 23:33, 34; VaR. 12:17-19; 1 Pet. 2:23)
- Verenga Johane 18:12-40.
Chii chinoratidzwa nechokwadi chokuti kunyange zvazvo Petro akambotya munhu kwenguva duku, akazova muapostora ane muenzaniso wakanaka? (Joh. 18:25-27; 1 VaK. 4:2; 1 Pet. 3:14, 15; 5:8, 9)
- Verenga Johane 19:1-30.
Jesu aiva nemaonero api epakati nepakati ezvinhu zvokunyama? (Joh. 2:1, 2, 9, 10; 19:23, 24; Mat. 6:31, 32; 8:20)
Mashoko akataurwa naJesu paakanga ava kufa aiva sei okuzivisa kukunda kuti iye akanga atsigira uchangamire hwaJehovha? (Joh. 16:33; 19:30; 2 Pet. 3:14; 1 Joh. 5:4)

robotstxt: allowed

filter: keep


text:
Chanza
Chanza (palm in english) ndicho chikamu cheruwoko chatinobata nacho zvinhu chine minwe. Vamwe vatauri vanoti chahwo.
Mazita eminwe[chinja | edit source]
Chara (thumb) ndiwo munwe mupfupi mukobvu unopfumbana nemimwe minwe yose. Kana munhu akabata mupinyi webadza, chara chinopoterera nedivi racho chega. Chara chinshandiswa kutswanya sekutaura kwetsumo inoti: Chara chimwe hachitswanyi inda.
Munongedzi kana kuti Mutendeki (index or pointing finger) ndicho chigunwe chinotevedzana nechara chinova ndicho chinoshandiswa kunongedza.
Mudapakati ndiwo munwe uri pakati pechanza wakareba kudarika mimwe minwe yose.
Kasiyanwa (pinky finger) ndiwo munwe mudukusa uri kune rimwe divi rakapesana nechara. Kukwenya munho nekasiyanwa kunotaurwa apo munhu anenge achiita tarisiro rokuti ave nerombo rakanaka pane chaakamirira kuti chiitike.
Kutsvanzadzira zvinoreva kutsvaka kwokufamba nako uchibata-bata nemawoko zvikurusei murima. Vamwe vanoti kubumbuzira.
Tsika[chinja | edit source]
- Ridzai manja nemhururu. Apa kureva kuti womberai mawoko.
- Kana munhu achishandisa tsvanza kubata-bata, achitsvaka kuti ofamba nepapi murima sezvinoita bofu anonzi ari kutsvanzadzira. Pahuwandu chanza kunenge kwonzi tsvanza.


text:
Nhau 2: Bindu Rakaisvonaka
Tarira pasi riri pano! Haiwa chinhu chiri chose chakanakisisa sei! Tarira uswa nemiti, maruva nemhuka dzose. Ko ungaona nzou neshumba here?
Ko iri bindu rakaisvonaka rakavapo sei? Eya, ngationei kuti Mwari akatigadzirira sei pasi.
Kutanga, Mwari akaita kuti bumhudza rifukidze nyika. Uye akaita marudzi ose etuzvirimwa, makwenzi, nemiti. Izvi zvinhu zvinomera kutsvindisa pasi. Asika zvinoita zvinopfuurezvo. Zvizhinji zvazvo zvinotipa zvokudya zvinonaka zvikurusa.
Gare gare Mwari akaita kuti hove dzishambire mumvura, shiri dzibhururuke mudenga. Akaita imbwa, katsi namabhiza; mazimhuka notupuka. Imhukai dzinogara pedyo nomusha wenyu? Ko hatifaniri kufara here kuti Mwari akatiitira zvinhu izvi zvose?
Pakupedzisira, Mwari akaita rumwe rutivi rwapasi nzvimbo inokosha zvikuru. Akaidza iyi nzvimbo kuti bindu reEdheni. Yakanga yakakwana chaizvoizvo. Chinhu chiri chose chaivamo chaiva chakanakisisa. Mwari aida kuti pasi rose rigofanana chaizvoizvo neiri bindu rakanakisisa raakanga aita.
Asika tarirazve mufananidzo weiri bindu. Ko unoziva here icho Mwari akaona kuti chakanga chisipo? Ngationei.
Genesi 1:11-25; 2:8, 9.
Mibvunzo
- Mwari akagadzirira sei pasi kuti rive musha wedu?
- Rondedzera mhuka dzakasiyana-siyana dzakaitwa naMwari. (Ona mufananidzo.)
- Nei bindu reEdheni rakanga richikosha?
- Mwari akanga achida kuti pasi rose rizova chii?
Mibvunzo yokuwedzera
- Verenga Genesi 1:11-25.
Mwari akasikei muzuva rokusika rechitatu? (Gen. 1:12)
Chii chakaitika muzuva rokusika rechina? (Gen. 1:16)
Mwari akaita mhuka dzorudzii nezuva rechishanu nerechitanhatu? (Gen. 1:20, 21, 25)
- Verenga Genesi 2:8, 9.
Ndeipi miti miviri inokosha yakaiswa naMwari mubindu, uye yaifananidzira chii?


text:
PANE chirevo chinoti, “Wafa wanaka” zvichireva kuti kana munhu afa haanai chipomerwa chaangapihwa nevapenyu. Izvi hazvinei nekuti vamwe vangave vaine ruzivo nemabasa akaipa aiitwa nemushakabvu. Asi dzimwe nguva panofa munhu panogona kumuka kupesana, kana kurwisana chaiko, nekuda kwezvikonzero zvakasiyana.
Seimwe nyaya yatinayo svondo rino, yemusharukwa wekuMhondoro ane makore 86 okuberekwa, uyo anonzi akaramwirwa chitunha chemudzimai wake apo madzitezvara vaida kuripwa vachiti harahwa iyi yakange isina kuvaudza kuti mwana wavo airwara kusvikira pakuzofa.
Harahwa yemukuwasha iyi yakatoripa mombe mbiri ne$400 zvikaita kuti vanatezvara ava vabvume kuviga mukadzi wake.
Nyaya dzerudzi urwu dzinogara dzichiitika kumativi mana enyika.
Zvikonzero zvinoita kuti vanhu varamwirane chitunha zvakawanda, sekuti dzimwe nguva mukuwasha anenge achinzi haana kuroora kana kuti kupedzisa pfuma yeroora.
Kune vamwe vanoramwidzana chitunha zvakare nekuda kwekutadzirana kunenge kwakaitwa, sekuti vazukuru kana vakatadzira amai vavo vanasekuru hanzvadzi dzaamai ava vanogona kuramba kuviga mufi vachida kutanga varipwa. Semaonero edu, nguva yerufu haizi yekuomeserana asi kunyaradzana pamusoro penhamo inenge yawira mhuri.
Kazhinji nyaya dzekuramwirana zvitunha idzi dzinopedzisira dzasvika kumapurisa ayo anozopindira achiti mutumbi unofanirwa kuvigwa vapenyu vazosara vachikurukura kuti vogadzirisa sei zvinenge zvichinetsa.
Chinoshamisa pamwe nekunetsa ndechekuti sei vamwe vanhu vachida kumirira musi unofa munhu kuti vazogadzirisa mataka avo kana kuti kusawirirana kwavo? Zvinobatsirei kuita makakatanwa ekuripisana iwo mutumbi uri mumba?
Semaonero edu, tsika iyi yakaipa nekuti ine hudyire mukati pamwe nekumbunyikidzana.
Vanhu vanofanira kugara vachinzwisisana kana pane zvinonetsa zvogadziriswa nguva iripo kwete kuzotsvaga kuomeserana musi werufu.
Zvimwe zviri kukonzerwa nekuti mazuva ano rufu rwunoita serusisina chiremerera kusiyana nakare.
Tinodaro nekuti zvimwe zvave kuitwa izvi, zvekuramwidzana chitunha, kare zvakange zvisiko uye zvaiera.
Kana mufi akafa nechigumbu aimuka oga kwete izvo zvekuti vanhu vanenge vaine bhuku rakazara zvinhu zvinenge zvichinzi zvinoda kuripwa.
Nhasi uno kune vamwe vekuti hama yavo ikafa vanoti vatowana pekupfumira. Tinofanira kudzoreredza tsika dzedu nekuti zvimwe zvave kuitwa mumarufu kurasa gwara rechivanhu chaiko.
Hongu, chiRungu chakauya asiwo zvakakosha kuziva kuti chakauya nechirungurira.
Nguva yerufu ndeyekuonekadzana nemushakabvu, kwete kubatana senhapwa.


text:
Chikepe
Muhushangazhi hwemugodhi, chikepe (In Mines, an ore carrying skip) izwi rinoshandiswa kududza chivakwa chinoshandiswa kutakura matombo kubva pasi pemigodhi. Chikepe chinenge chakarembedzwa patambo yakagadzirwa ne steel uye chinofamba panjanji dzesimbi dzinodzika pasi pemugodhi. Njanji idzi dzinobatsira kuti chikepe chisazeya kana kurovera kumadziro emugodhi pachinodzika nokukwira.
Chikepe chihombe chinokwanisa kutakura matombo anodarika ma tonne makumi maviri, 20.
Tambo dzinotakura chikepe dzine mitemo yokuti dzinge dzichiongorworwa kuti dzichakasimba here zvichitevera mitemo yehurumende.
- Kune mhando yechikepe inoshandiswa kutakura vanhu kubva pasi pemugodhi; iyi inodanwa kunzi chikwera.


text:
Mutsendo
Muchidzidzo chePimanyika, mutsendo (Plane, flat area) izwi rinoreva uso hwakatichechetere kunge pamusoro pemvura. Mutsendo unogonga kunge wakamiswa wakaita mutwi kana kurara kuti sandarara (horizontal) kana kurereka neipi zvayo gonya. Mutsendo uso hune nzenda mbiri chete, hwasha nehurefu; mutsendo hauna hudzamu. Somuenzaniso kana takatarisa pamusoro petafura yakanatsa kukwenenzverwa tinenge tiri kuona mutsendo
Izwi iri ririkutorwa kubva pamutsendo chinova chombo chinoshandiswa nevanoveza mapuranga. Mutsendo (plane kuEnglish) unoshandiswa kuveza mapuranga kuti puranga rive neuso hwakati chechetere husina makomba uye husina kumanzika.


text:
Hwaro (muradanuro)
Muchidzidzo masvomhu, muchikamu chinodzidzidzisa muradanuro, hwaro inhamba b' inowanikwa patsazaniso inoti x = bn. Nhamba b iri kuradanurwa ne pawa n ndiyo inonzi hwaro. Zviri kuitwa pakuradanura nhamba b zvinogonga kunzwisiswa sezvizvi zvinotevera:
Nhamba n inonzi muradanuri, iyi ndiyo nhamba inonongedza kana kutaridza kuti vana b vari kutsamana kangani.
Kurerutsa Mutauro
- KuEnglish kunotaurwa zvichinzi nth power of b or b to the nth power.
- KuChishona zvakafanira kuti titi radanura b nepawa n kana kuti radanura b nemuradanuri n.


text:
Gomo
Makomo (mountains) inzvimbo yakawumbika ichikwira kuenda mudenga iyo yakatenderedwa nenzvimbo dzakaderera. Makomo akakwira kuenda mudenga zvakanyanya muZimbabwe ndiro Gomo reNyangani.
Jinga reGomo zvinoreva nzvimbo iri muzasi uye pedyo negomo (Foot of hill). Mbira nengururu dzinogara mujinga remakomo.
Dinhidza zvinoreva nzvimbo yakaderera ichitiva kuita nhika iri pamateru egomo.
Barambanda kana banda (sloping side of hill) zvinoreva muteremuko wegomo - iri shoko ringagona kushandiswa kuturikira inonzi profile kana topography kuEnglish.
Tsika[chinja | edit source]
- Kudada kwavari mugomo kukumbira vari pasi mapfihwa.
- Chikomo chiremera kune vari kure, vari pedo vanotamba nacho.
Mazita emhuri ane chekuita negomo anosanganisira: Gomo, Negomo.


text:
Daphne Machiri
MWANA wechikoro uyo anofarira kunyora mabhuku anoti zvakakosha kuti vechidiki vadade nerurimi rwaamai uye kuti vave nechido chekunyora sezvo zvichisimudzira mutauro wavo. Angeline Tariro Shati (17), uyo ari kuita A-Level paHillbrite Science College muHarare, anoti zvekunyora mabhuku zvagara zviri muropa rake.
“Ndakanyora bhuku rinonzi Zvirimo Mukugarisana iro randisati ndadhidhisa gore rapera. Chakaita kuti ndive nepfungwa dzekunyora bhuku iri kutarisa kwandaita raramo yevanhu vechitema ndichikura uye mumhuri yandigere,” akadaro Shati.
“Ndakatora mwedzi kunyora bhuku rine mapeji 50 iri. Rinotsanangura upenyu hwevanhu vechitema, kubatana kwavo nekukoshesa kwatinoita mhuri, chivanhu, tsika, magariro nehukama. Zvakare rinotsanangura siyano yepasichigare nekurarama kwechimanje-manje.
“Ndinonyora zvakare nhetembo, nziyo nemafirimu nemutauro waamai wechiShona. Ndinokurudzira vechidiki kuti vave nechido chekunyorawo mabhuku nemutauro waamai kuti vanhu vanzwisise zvinyorwa zvavo.”
Musikana uyu anoti anowana kurudziro mukunyora mabhuku nenhetembo kwaanoita kubva kuvadzidzisi pamwe nevabereki vake. Ndinonyora madhirama kuchikoro vamwe vana vozoekita, zvakare ndine mubairo wekunyora nhetembo kubva kubepanhau reKwayedza. Iye zvino pachikoro pangu huwandu hwevadzidzi vari kufarira chidzidzo cheShona huri kuwedzera,” anodaro.
“Ndinokurudzira kune zvikoro zvisina chidzidzo cheShona kuti vatange kuita chidzidzo ichi nekuti chakakosha uye chinotivaka hunhu hwakanaka isu sevechidiki,” akadaro Shati.


text:
Mwari
Mwari izita rinoshandiswa kutaura uyo akasika nyika nezvose zviri mairi uye chadenga nezvose zviri muchadenga. Iye Mwari ndiye akasika zvose zvinoonekwa pamwe nezvisingaonekwe. Vanhu vazhinji vanotenda kuti kuna Mwari. Hakuna munhu akamboona Mwari saka hakuna anoziva kuti chimiro chake chakaita sei. Marongerwo nemaitirwo akafanirwa kuita hukama pakati paMwari nevanhu zvinotsanangurwa zvakanakisa pamitemo gumi yaMwari.
Kuna Mwari mumwechete, musiki wezvese zvakasikwa, wakarurama zvisina magumo, ane hupenyu husingaperi, achizviratidza muhutatu; Mwari Baba, Mwari Mwanakomana, neMweya Mutsvene.
Zvinotendwa nemaKristu[chinja | edit source]
- Mwari mweya hakuna munhu akamboona chimiro chaMwari.
- Mwari haana mavambo, Mwari haana magumo.
- Jesu akazvarwa nemhandara yainzi Maria, uye Jesu mwana waMwari akazvarwa nesimba raMwari kwete remunhurume nemukadzi.
- Jesu akafa akamuka nezuva retatu.
- Jesu akakwira kudenga uko agere kurudyi kwechigaro choushe chaMwari.
- Mwari vakatumira Mweya Mutsvene wavo kune vanotenda, kuti Mweya wavo udzidzise vanotenda Shoko ravo, nokuvarangaridza shoko ravo.
Mazita aMwari[chinja | edit source]
Mwari vane mazita anosanganisira:
- Musiki weDenga naPasi;
- Mwari Samasimba;
- Mwari weHondo;
- Mwari Vanopa;
- Mwari Vanorapa;
- Wokutanga neWekupedzesera.
- Mwari Wenyasha
- Musiki
- Samasimba


text:
Kufuta
Muzvizdzidzo zvehurapi kufuta (Obesity in English) zvinotaura kuwanda kwemafuta mumuviri kunenge kwasvika padanho rokugona kukanganisa hutano hwemunhu, kukonzera hurwere kana kudamburira hupenyu hwemunhu pakati. Munongedzo weHuremu hweMuviri (Body Mass Index) chikero chinofananidza huremu nehurefu hwemuviri wemunhu. Chikero ichi chinoti huremu hwemunhu hwapfuura mwero kana Munongedzo weHuremu hweMuviri huri pakati pa 25 na 30 kg/m2, munhu akadarika 30 kg/m2 anenge ave kunzi afutisa. Tsazaniso inotsvagiswa Munongedzo weHuremu hweMuviri inonyorwa sezvizvi:
Munongedzo weHuremu hweMuviri, MHM = Huremu/(Hurefu)2 kg/m2
Huremu hwemunhu huchigovaniswa nehurefu hwakaradanurwa nepawa repiri (2).
Tsika[chinja | edit source]
- Kune dzimwe tsika, munhu akafuta anoonekwa kunge munhu ane mari yakawanda. Izvi zvinenge zvinodaro nokuti ana muzvina bhizinisi vakawanda vakafuta vaine matumbu akakura.
- Mukutaura kwemazuva ose kunonzi Munhu ari kusimba apo panenge pachirehwa kuti ari kufuta.
- Mutauro wechimanje manje unotaura uchiti munhu ari kuwanda kana kuti mudhafu.


text:
Malawi
Malawi nyika yakakomberedzwa nedzimwe iri kuChamhembe kwakadziva kuMabvazuva kweAfrica uye yaichimbodanwa kunzi Nyasaland. Nyika dzakaikomberedza ndedzinoti: Zambia iri kuMaodzanyemba kwakadziva kuMadokero; Tanzania iri kuMaodzanyemba kwakadziva kuMabvazuva; neMozambique iribata kumabvazuva, kuchamhembe nekumadokero. Nharaunda yeMalawi inodarika 118,000 skweya dzekiromita iyo nyika ine hugari hwevanhu 16,777,547 (2013). Gutaguru reMalawi rinonzi Lilongwe; repiri pakukura rinonzi Blantyre rechitatu Mzuzu. Zita rokuti Malawi rinobva pashoko rokuti Maravi iro raiva zita revanhu vechiNyanja vakagara munyika iyi. Mamwe makomo makuru arimo anonzi Mlanje. Munyika umu munorimwa tii.


text:
Gunganidzo
Muchidzidzo cheScience gunganidzo (Gravity) izwi rinotsanangudza chiitiko chinoonekwa pazviumbwa zvemuchadenga kuti zvinokweva chero chipi chiumbwa nefosi rine kukura kunoyenderana nehuremu hwezviumbwa.
Fosi regunganidzo ndiro rinokweva mvura kuti iwungane munzvimbo dziri pakaderera uye kuti chinhu chichinge chakandwa mudenga chidzoke zvakare pasi.
Fosi yegunganidzo pakati pezuva nenyika ndiyo inoita kuti Rinopasi (earth) rirambire muBoterekwa (orbit) rimwechete marinotenderera dendera rimwe (1) pagore risingatetereke muchadenga. Zuva rinokwezva nyika kuti irambe ichitenderera muBoterekwa risingashunduke.
Dzimwe nyeredzi dzose dzinofamba neBoterekwa rakatarwa dzinodariswo negunganidzo pakati penyeredzi (planets) idzodzo nezuva. Zuva rinokwezva nyeredzi kuti dzirambe dzichitenderera neBoterekwa risingashunduke. Chiitiko chegunganidzo chinotsanangurwa nedudzirazivo rakanyorwa naIsaac Newton rave kunzi Mutemo weGunganidzo waNewton - Newton's Law of Gravity.


text:
Mboro
Mboro inhengo yemuviri wemunhu rume. Mboro inoshandiswa kurasa mvura dzemumuviri, nekusika rudzi. Dzimwe mboro dzinobviswa ganda remberi. Kubviswa kweganda uku kunonzi kuchecheudzwa, uye mboro isina ganda remberi inonzi shondo. Vanhu vakadzingiswa vane mikana yakati shomekei yekubata zvirwere zvepabonde nekuda kwekuti rukanda rwepamusoro pemboro runenge rwakati omararei zvinoita kuti utachiona hwezvirwere hunetseke kupinda mumuviri.
Mupimo[chinja | edit source]
Nzira inoshandiswa nevarungu inowanzo konzera kuti mboro itadze kumira, inopedzesera yava kungorembera. Dziya dzatinoona mumafirimu emapono dzinenge dziri doko asi kuti panogadzirwa firimu vanoita kuti firimu riratidze kunge hombe. mamwewo mafirimu anoshandisa mboro dzezvimiti kana kuti silicon dzinenge dzaka pfekerwa pamusoro pemboro kuti iratidze kunge hombe.
Kumira[chinja | edit source]
Mboro ine tsinga dzakawanda dzinofambwa neropa izvi zvinoita kuti iomarare sechimuti yakamira kuti twi kana murume achinzwa kuda kusvira mukadzi nekuti moyo unenge wave kuendesa ropa rakawanda kumboro. Kana mboro ichinge yamira pfungwa dzemurume hadzinyatsoshanda zvakanaka.
Hurefu hwemboro[chinja | edit source]
Wongororo dzakaitwa kuchipimwa hurefu hwemboro dzakabuda dzichitaura zvakasiyana.
- Imwe wongororo yakapima mboro dzakamira kuAmerica yakawana hurefu hunoita 12.9cm chipakati; kunonzi wongororo iyi yaitarisa varume vemarudzi neganda rakasiyana.
- Imwewo wongororo yakapima dzisina kumira yakawana dzakareba 10.2cm chipakati, nekufuta 3.2cm zvichireva kuti tambo inopoterera 10.1cm. Pakazopimwa dzamira dzakanga dzareba 15.2cm, dzakafuta 3.8cm zvichireva kuti pimamuganhu yakanga yave 11.9cm kupoterera.
Vakaita wongororo idzi kunonzi vaida kubatsira "varwere" vanonetseka nenhau dzekumira kwemboro uye ave vanotsvaka kuti dziwedzerwe kukura kuZimbabwe.


text:
Disclaimer:This is a fictional, satirical conversation
Ba sharo: Ndeipiko yandirikunzwa iyi
Mhere: zvakaoma mkoma
Ba sharo: kkkkkk
Mhere: mukutoseka zvenyu
Ba sharo: gagagagagagagagagaga
Mhere: ririsei basa
Ba sharo: usada kunzvenga nyaya yako taura tinzwe
Mhere: vakadzi vakaoma mukoma.
Ba Sharo: gagagagagaga
Basharo: kurisei kuchurch
Mhere: mukoma musadaro
Ba sharo: Unenge unekadora wo iwe
Mhere: lol
Ba sharo: ndofavour yacho yawaireva here iyi yekutorerwa mk@dzi
Mhere: haaa mdhara
Ba Sharo: Ndisahwira wako here uyu?
Mhere:bt mdhara musaita semusina kuitambwawo
Ba sharo: zvangu zvirinani gagaggagagaga
Mhere: haaa kum*ma kum*ma mdhara.
Ba sharo: ummmmm kana kwako kurimberi ndaverenga chat yemkadzi wako ndikati mfana apindwa nemhepo, dai amborashikira paMagaya apo.
Mhere: Ma1 Bla!
Ba Sharo : Gift wacho haasi Amuli here kkkkkkk
Ba Sharo: iwe uripastage urikurova tsvoda mudzimai vavengi vako varipo apa mkadzi achikumbira bonde kunasahwira. Hahahahaha ndoanonzi ma1. Gitare harikwire mkadzi mfana.
Mhere: regai ndimborara leta
Ba Sharo: Dzinobata here.
Ba Sharo: Gagagagagaga
Ba Sharo: ibhoo mfana inotambika kkkkkk
Source:iHarare’s dear friends


text:
Waidakarira here kuverenga zvijijo izvi mu %%?
Hina
Haiwa
Mushando Wedu wo Umambo unopa masoko pa musongano jinotevera jo Zvapupu zva Jehovha: Jijo yo Bhaibheri yo Ungano, Cikora co Mushando wo Umwari, zve Musongano wo Basa.
Ngwajo: Nguva jimweni zvijijo zvimweni zvinodhindhwa mu ndharaundhemo zvingasiana no zvinowanika mu Interneti.
NYAONGA 2014 MUSHANDO WEDU WO UMAMBO
MAUWE 2014 MUSHANDO WEDU WO UMAMBO
NYAHWIRIRI 2014 MUSHANDO WEDU WO UMAMBO
SOKA RA BABA 2014 MUSHANDO WEDU WO UMAMBO
MUSEKWA 2014 MUSHANDO WEDU WO UMAMBO
ZVITA 2014 MUSHANDO WEDU WO UMAMBO
MBUJI 2013 MUSHANDO WEDU WO UMAMBO
GUMI GURU 2013 MUSHANDO WEDU WO UMAMBO


text:
Chemishonga
Chidzidzo chemishonga (chemistry in English) chinowongorora mibvunzo pamusoro pezvinotevera:
- Kugadzirwa kwemishonga muhushangazhi;
- Kuti mishonga ine faniro dzakaita sei;
- Kuti mishonga ingachengetwa sei;
- Kuti mishonga ingashandiswa ichiitiswa mabasa api;
- Kuti mishonga ine njodzi dzakaita sei;
- Kuti ndeipi mishonga irimo muzvinhu zvationosangana nazvo mazuva ose.
- Kuti mishonga iri muzvinhu zvatinosangana nazvo mazuva ose ingakororwa sei kuti ishandiswe mabasa ave kuzivikanwa.


text:
Mavhidhio pa JW.ORG
Sotai shwiro ngo shwiro yo mavhidhio edu pa interneti. Vonai kana khopai vhidhio jakacijikira mu Bhaibheri kuitira mbhuri, majaha no vasikane zve vana vadoko. Wana masoko o vhidhio ngo pamusoro po Zvapupu zva Jehovha.
ZVIPSA-VHIDHIO YAKAREBA
Kudisana Kwedu mu Nyika Yese inga Hama
ZVIPSA-VHIDHIO YAKAREBA
Zvapupu zva Jehovha—Zvakarongwa Kuitira Kucumaera Masoko Akanaka
Ngenyi Kujija Bhaibheri?
Bhaibheri riri kupa mupinguro ku mubvunjo jinosisira maningi jo upenyu ku mamirioni o vandhu kutenderera nyika yese. Mwaidakarira kuva umwe wavo?


text:
Nguva dzezuva
Chinyorwa chino chinotaura pamusoro penguva dzezuva nematauriwo adzinoitwa muZimbabwe.
Contents
Mangwanani[chinja | edit source]
Nguva yemangwanani ndiyo nguva yokutanga kwezuva kubva pakuyedza kwezuva vanhu vachimuka. Nguva iyi inotaurwawo nenzira dzimwe dzakasiyana. Kubata jongwe muromo kunotaura kuti munhu amuka rungwanani machongwe asati akukuridza. Mashambanzou inguva yerungwanani zvakare apo panoonekwa nzou dzichienda kudziva kunonwa mvura nokugeza miviri yadzo. Mambakwedza kana kuti mavambakuyedza zvinoreva rungwanani pakutangisa kwawo.
Masikati[chinja | edit source]
Iyi inguva yokunge zuva rakwira zvichibva pana 12 masikati. Panguva iyi vanhu vanenge vokwazisana Masikati asi kwete maswera sei?. Rudziyakamwe inguva apo zuva rinopisa zvakanyanya; panguva iyi zuva rinenge riri pakati pedenga richirova nhongonya. Nokumwe kutaura nguva iyi inonzi yechikumura mabhachi.
Manheru[chinja | edit source]
Nguva yemanheru inotaurwa kana zuva rarereka paye parinenge ronodoka. Apa vanhu vanenge vokwazisana manheru, maswera sei?. Nguva iyi inotaurwa nenzira dzimwe dzakasiyana. Rubvunza vaeni inguva dzekunge zuva ronodoka vanhu vabva kumabasa kana kumunda apo paisvika vanhu mumisha kwobvunzwa kuti ko ndiani mueni asvika pamusha uyo. Nokumwe kutaura nguva iyi inokwanisa kunzi madeko.
Husiku[chinja | edit source]
Shoko rokuti husiku rinotaura nguva iyo zuva rinenge radoka kwasviba, kusisina vazhnji vanobata basa kana kufamba. Nguva iyi inobatanidza apo vanhu vanenge varara ichinopinda murungwanani.


text:
CHITSAUKO 11
Nei Mwari Achibvumira Kutambura?
Mwari ndiye akakonzera kutambura kuri munyika here?
Inyaya ipi yakamutswa mumunda weEdheni?
Mwari achabvisa sei migumisiro yokutambura kwevanhu?
1, 2. Mazuva ano vanhu vanotarisana nokutambura kwakaita sei, zvichiita kuti vakawanda vabvunze mibvunzo ipi?
PASHURE pokurwisana kwakaipa mune imwe nyika yasakadzwa nehondo, zviuru zvevakadzi nevana vasiri varwi vakanga vaurayiwa vakavigwa muguva rimwe chete rakanga rakapoteredzwa notumichinjikwa. Kamuchinjikwa kamwe nekamwe kaiva neshoko iri: “Nei?” Dzimwe nguva iwoyo ndiwo mubvunzo unorwadza zvikuru unobvunzwa nevanhu vose. Vanhu vanoubvunza vakasuruvara apo hondo, njodzi, hosha, kana kuti mhosva inoparwa zvinouraya vanhu vavanoda vasina mhosva, zvinoparadza misha yavo, kana kuti zvinounza kutambura kusingatauriki nedzimwe nzira. Vanoda kuziva nei matambudziko akadaro achivawira.
2 Nei Mwari achibvumira kutambura? Kana Jehovha Mwari aine simba rose, aine rudo, akachenjera, uye akarurama, nei nyika izere kwazvo noruvengo uye kusaruramisira? Wakambonetseka nezvinhu izvi iwe pachako here?
3, 4. (a) Chii chinoratidza kuti hazvina kuipa kubvunza kuti nei Mwari achibvumira kutambura? (b) Jehovha anonzwa sei pamusoro pouipi uye kutambura?
3 Zvakaipa here kubvunza kuti nei Mwari achibvumira kutambura? Vamwe vanonetseka kuti kubvunza mubvunzo wakadaro kunoreva kuti havana kutenda kwakakwana kana kuti vari kuratidza kusaremekedza Mwari. Zvisinei, paunenge uchiverenga Bhaibheri, uchaona kuti vanhu vakanga vakatendeka, vaitya Mwari, vaiva nemibvunzo yakafanana. Somuenzaniso, muprofita Habhakuki akabvunza Jehovha kuti: “Nei muchiita kuti ndione zvinhu zvinokuvadza, uye muchiramba makatarira zvinhu zvinongotambudza? Nei kupamba nokuita zvechisimba zviri pamberi pangu, nei kupopotedzana kuchiitika, uye nei kukakavara kuchiitwa?”—Habhakuki 1:3.
4 Jehovha akatuka here muprofita wacho akatendeka Habhakuki nokuti akanga abvunza mibvunzo yakadaro? Kwete. Pane kudaro, Mwari akabatanidza mashoko aHabhakuki omwoyo wose munhoroondo yakafuridzirwa yeBhaibheri. Mwari akamubatsirawo kuti anyatsonzwisisa zvinhu uye kuti ave nokutenda kwakasimba. Jehovha anoda kukuitira zvakafanana. Yeuka kuti Bhaibheri rinodzidzisa kuti “iye ane hanya nemi.” (1 Petro 5:7) Mwari anovenga uipi uye kutambura kwahunokonzera kupfuura chero munhu upi zvake. (Isaya 55:8, 9) Saka, nei munyika muine kutambura kwakawanda kudai?
NEI PAINE KUTAMBURA KWAKAWANDA KUDAI?
5. Ndezvipi zvikonzero zvinopiwa dzimwe nguva pakutsanangura kutambura kwevanhu, asi Bhaibheri rinodzidzisei?
5 Vanhu vezvitendero zvakasiyana-siyana vakaenda kuvafundisi vavo nevadzidzisi kunobvunza nei paine kutambura kwakawanda kudai. Kakawanda, mhinduro ndeyokuti kutambura kuda kwaMwari uye kuti kare kare akasarudza zvose zvaizoitika, kusanganisira zviitiko zvinotyisa. Vakawanda vanoudzwa kuti maitiro aMwari haatsananguriki kana kuti iye anouraya vanhu—kunyange vana—kuti ave navo kudenga. Zvisinei, sezvawakadzidza, Jehovha Mwari haambokonzeri zvinhu zvakaipa. Bhaibheri rinoti: “Mwari wechokwadi haamboiti zvakaipa, uye Wemasimbaose haamboiti zvisina kururama!”—Jobho 34:10.
6. Nei vanhu vakawanda vachiita chikanganiso chokupa Mwari mhosva yokutambura kuri munyika?
6 Unoziva here nei vanhu vachiita chikanganiso chokupa Mwari mhosva yokutambura kwose kuri munyika? Kakawanda, vanopa Mwari Wemasimbaose mhosva nokuti vanofunga kuti ndiye mutongi chaiye wenyika ino. Havazivi chokwadi chiri nyore asi chinokosha chinodzidziswa neBhaibheri. Wakadzidza chokwadi ichocho muChitsauko 3 chebhuku rino. Mutongi chaiye wenyika ino ndiSatani Dhiyabhorosi.
7, 8. (a) Nyika inoratidza sei unhu hwomutongi wayo? (b) Kusakwana kwevanhu uye “nguva nezviitiko zvisingafanoonekwi” zvinoitawo sei kuti vanhu vatambure?
7 Bhaibheri rinotaura zviri pachena kuti: “Nyika yose iri musimba reakaipa.” (1 Johani 5:19) Paunofunga nezvazvo, izvozvo hazvina musoro here? Nyika ino inoratidza unhu hwechisikwa chomudzimu chisingaoneki chiri “kutsausa nyika yose inogarwa.” (Zvakazarurwa 12:9) Satani ane ruvengo, anonyengera, uye ane utsinye. Saka nyika iri musimba rake yakazarawo noruvengo, kunyengera uye utsinye. Ndicho chimwe chikonzero nei paine kutambura kwakawanda kudai.
8 Chikonzero chechipiri nei paine kutambura kwakawanda kudai ndechokuti, sezvakakurukurwa muChitsauko 3, vanhu vave vasina kukwana uye vaine zvivi kubvira vanhu pavakapanduka mumunda weEdheni. Vanhu vane zvivi vanowanzorwira kutonga vamwe, uye izvi zvinoguma nehondo, udzvinyiriri, uye kutambura. (Muparidzi 4:1; 8:9) Chikonzero chechitatu chokutambura i“nguva nezviitiko zvisingafanoonekwi.” (Muparidzi 9:11) Munyika umo Jehovha asiri Mutongi anodzivirira, vanhu vangatambura nokuti zvinongoitikawo kuti vanova munzvimbo ine ngozi panguva inoitika njodzi yacho.
9. Nei tingava nechokwadi chokuti Jehovha ane chikonzero chakanaka chokubvumira kuti kutambura kupfuurire?
9 Zvinotinyaradza kuziva kuti Mwari haakonzeri kutambura. Haasi iye anokonzera hondo, kuparwa kwemhosva, udzvinyiriri, kana kunyange njodzi dzinongoitika dzoga izvo zvinoita kuti vanhu vatambure. Asi, tinofanira kuziva kuti, Nei Jehovha achibvumira kutambura kwose uku? Kana ari iye Wemasimbaose, ane simba rokumisa kutambura. Saka, nei asingashandisi simba rake? Mwari ane rudo watinoziva anofanira kuva nechikonzero chakanaka.—1 Johani 4:8.
NYAYA INOKOSHA INOMUTSWA
10. Satani akaramba chii, uye sei?
10 Kuti tizive kuti nei Mwari achibvumira kutambura, tinofanira kufunga zvakaitika kare panguva apo kutambura kwakatanga. Satani paakaita kuti Adhamu naEvha vasateerere Jehovha, nyaya inokosha yakamutswa. Satani haana kuramba kuti Jehovha ane simba. Iye anotoziva kuti simba raJehovha harina parinogumira. Asi chaakaramba ikodzero yokutonga yaJehovha. Nokutaura kuti Mwari aiva murevi wenhema anonyima vanhu vaanotonga zvinhu zvakanaka, Satani akapomera Jehovha kuti mutongi akaipa. (Genesisi 3:2-5) Satani akataura nenzira isina kunanga kuti vanhu vaizobudirira vasingatongwi naMwari. Izvi zvakadenha uchangamire hwaJehovha, kodzero yake yokutonga.
11. Nei Jehovha asina kungoparadza vapanduki muEdheni?
11 Adhamu naEvha vakapandukira Jehovha. Chaizvoizvo, vakati: ‘Hatidi kuti Jehovha ave Mutongi wedu. Tinogona kuzvisarudzira chakanaka nechakaipa.’ Jehovha aizogadzirisa sei nyaya iyoyo? Aizodzidzisa sei zvisikwa zvose zvakangwara kuti vapanduki vacho vakanga vasina kururama uye kuti nzira yake zvechokwadi ndiyo yakanakisisa? Mumwe munhu angataura kuti Mwari aifanira kunge akangoparadza vapanduki vacho ndokutanga patsva. Asi Jehovha akanga ataura chinangwa chake chokuzadza pasi nevana vaAdhamu naEvha, uye aida kuti vararame muparadhiso pasi pano. (Genesisi 1:28) Jehovha anozadzisa zvinangwa zvake nguva dzose. (Isaya 55:10, 11) Kunze kwaizvozvo, kuparadza vapanduki muEdheni kungadai kusina kugadzirisa nyaya yakanga yamutswa yaiva nechokuita nekodzero yaJehovha yokutonga.
12, 13. Enzanisira nei Jehovha akabvumira Satani kuva mutongi wenyika ino uye kuti nei Mwari akabvumira kuti vanhu vazvitonge.
12 Ngatimbofungei nezvomuenzaniso. Chimbofungidzira kuti mudzidzisi ari kuudza vadzidzi vake kuti vangagadzirisa sei dambudziko rakaoma. Mumwe mudzidzi akangwara asi anopandukira anotaura kuti nzira iri kushandiswa nomudzidzisi kugadzirisa dambudziko racho haina kururama. Achiratidza kuti mudzidzisi haakwanisi, mupanduki uyu anoomerera pakuti anoziva nzira iri nani yokugadzirisa dambudziko racho. Vamwe vadzidzi vanofunga kuti akarurama, uye vanopandukawo. Mudzidzisi wacho anofanira kuitei? Kana akadzinga vapanduki vacho mukirasi, izvi zvichaita kuti vamwe vadzidzi vaitei? Havazofungi here kuti mumwe wavo wavanodzidza naye uye vamwe vabatana naye vakarurama? Vamwe vadzidzi vose vari mukirasi yacho vangasvika pakusaremekedza mudzidzisi wacho, vachifunga kuti anotya kuratidzwa kuti haana kururama. Asi ngatitii mudzidzisi wacho anobvumira mupanduki wacho kuratidza kirasi kuti iye aizogadzirisa dambudziko racho sei.
13 Jehovha akaita zvakafanana nezvinoitwa nomudzidzisi wacho. Yeuka kuti vapanduki vaiva muEdheni handivo chete vaibatanidzwa. Mamiriyoni engirozi akanga akatarisa. (Jobho 38:7; Dhanieri 7:10) Kugadzirisa kwakaita Jehovha kupanduka kwacho kwaizova nezvakwaizoita zvakanyanya pangirozi dzose idzodzo uye pakupedzisira pazvisikwa zvose zvakangwara. Saka, Jehovha akaitei? Akabvumira Satani kuti aratidze matongero aaizoita vanhu. Mwari akabvumirawo vanhu kuti vazvitonge vachitungamirirwa naSatani.
14. Kusarudza kwaJehovha kuti vanhu vazvitonge kuchabatsirei?
14 Mudzidzisi womumuenzaniso wedu anoziva kuti mupanduki wacho nevamwe vadzidzi vari kumutsigira havana kururama. Asi anozivawo kuti kuvapa mukana wokuedza kuratidza pfungwa yavo kuchabatsira kirasi yose. Vapanduki vacho pavanokundikana, vadzidzi vose vakatendeseka vachaona kuti mudzidzisi ndiye chete anokwanisa kutungamirira kirasi. Vachanzwisisa nei mudzidzisi achizobvisa chero vapi zvavo vanopanduka mukirasi yacho. Saizvozvowo, Jehovha anoziva kuti vanhu vose vane mwoyo yakatendeseka uye ngirozi vachabatsirwa nokuona kuti Satani nevamwe vaakapanduka navo vakundikana uye kuti vanhu havagoni kuzvitonga. Kufanana naJeremiya womunguva yekare, vachadzidza chokwadi ichi chinokosha: “Haiwa Jehovha, ndinonyatsoziva kuti nzira yomunhu wepanyika haisi yake. Munhu anofamba haakwanisi kudzora nhanho dzake.”—Jeremiya 10:23.
NEI KWENGUVA REFU KUDAI?
15, 16. (a) Nei Jehovha akabvumira kuti kutambura kupfuurire kwenguva yakareba kudai? (b) Nei Jehovha asina kudzivisa zvinhu zvakadai semhosva dzakaipa kwazvo dzinoparwa?
15 Zvisinei, nei Jehovha akabvumira kuti kutambura kupfuurire kwenguva refu kudai? Nei asingaiti kuti zvinhu zvakaipa zvirege kuitika? Funga zvinhu zviviri izvo mudzidzisi womumuenzaniso wedu aisazoita. Kutanga, aisazodzivisa mudzidzi wacho apanduka kutaura nzira yake yokugadzirisa zvinhu. Chechipiri, mudzidzisi wacho aisazobatsira mupanduki wacho kugadzirisa zvinhu. Saizvozvowo, funga nezvezvinhu zviviri izvo Jehovha akatsunga kusaita. Kutanga, haana kudzivisa Satani nevaya vanomutsigira kuedza kuratidza kuti vakarurama. Saka zvave zvakakodzera kubvumira kuti nguva ipfuure. Muzviuru zvemakore zvenhoroondo yevanhu, vanhu vakaedza kuzvitonga kwakasiyana-siyana, kana kuti hurumende dzevanhu. Vanhu vakabudirira mune zvesayenzi nezvimwe zvinhu, asi kusaruramisira, urombo, kuparwa kwemhosva, uye hondo zvakatonyanya kuwedzera. Iye zvino kutonga kwevanhu kwaratidza kuti kwakundikana.
16 Chechipiri, Jehovha haana kubatsira Satani kutonga nyika ino. Somuenzaniso, kudai Mwari aizodzivisa mhosva dzakaipa kwazvo dzinoparwa, chaizvoizvo aisazova achitsigira kuti vapanduki vakarurama here? Mwari aisazova achiita kuti vanhu vafunge kuti zvimwe vanhu vanogona kuzvitonga pasina matambudziko anovapo here? Kudai Jehovha aizoita izvozvo, aizotsigirawo nhema. Zvisinei, ‘hazvibviri kuti Mwari areve nhema.’—VaHebheru 6:18.
17, 18. Jehovha achaitei nezvakaipa zvose zvakakonzerwa nokutonga kwevanhu uye kukanganisa kwaSatani?
17 Zvisinei, zvakadini nezvakaipa zvose zvakaitwa munguva refu Mwari paange achipandukirwa? Tinofanira kuyeuka kuti Jehovha ane masimba ose. Saka, anogona uye achabvisa migumisiro yose yokutambura kwevanhu. Sezvatakatodzidza, kuparadzwa kuri kuitwa nyika yedu kuchagadziriswa nokuchinja nyika yacho kuti ive Paradhiso. Migumisiro yechivi ichabviswa nokutenda chibayiro chorudzikinuro chaJesu, uye migumisiro yorufu ichachinjwa pachishandiswa rumuko. Saka Mwari achashandisa Jesu “kuti aputse mabasa aDhiyabhorosi.” (1 Johani 3:8) Jehovha achaita zvose izvi panguva yakakodzera chaiyo. Tinogona kufara kuti haana kukurumidza kuzviita, nokuti kushivirira kwake kwakatipa mukana wokudzidza chokwadi uye kumushumira. (2 Petro 3:9, 10) Munguva iyi, Mwari ave achishingaira kutsvaka vanhu vanomunamata nomwoyo wose uye kuvabatsira kutsungirira chero kutambura kupi zvako kungauya pavari munyika ino yatambura.—Johani 4:23; 1 VaKorinde 10:13.
18 Vamwe vangashamisika kuti, Kutambura kwose uku kungadai kusina kudziviswa here kudai Mwari akanga asika Adhamu naEvha nenzira yokuti vaisazopanduka? Kuti mubvunzo iwoyo upindurwe, unofanira kuyeuka chipo chinokosha chawakapiwa naJehovha.
UCHASHANDISA SEI CHIPO CHAKABVA KUNA MWARI?
19. Jehovha akatipa chipo chipi chinokosha, uye nei tichifanira kuchikoshesa?
19 Sezvatakaona muChitsauko 5, vanhu vakasikwa vaine rusununguko rwokusarudza. Unoziva here kuti ichocho chipo chinokosha zvakadini? Mwari akasika mhuka dzisingaverengeki, uye idzi dzinoita zvinhu nouchenjeri hwadzakapiwa pakusikwa. (Zvirevo 30:24) Munhu akagadzira marobhoti anogona kurongerwa kuti aite zvose zvaanenge arayirwa. Taizofara here kudai Mwari akanga atisika saizvozvo? Kwete, tinofara kuti tine rusununguko rwokusarudza kuti tinoda kuva vanhu vakaita sei, mararamiro atinoda, ushamwari hwatinoda kuva nahwo, nezvimwewo. Tinofarira kuva norusununguko rwakati, uye izvozvo ndizvo izvo Mwari anoda kuti tive nazvo.
20, 21.
20 Jehovha haafariri basa rinoitwa munhu achiita zvokumanikidzwa. (2 VaKorinde 9:7) Kuenzanisira: Ndezvipi zvaizonyanya kufadza mubereki—kutaura kwomwana kuti “Ndinokudai” nokuti anenge audzwa kuti adaro kana kuti kutaura izvozvo zvichibva pamwoyo? Saka mubvunzo ndewokuti, Iwe uchashandisa sei kuzvisarudzira kwawakapiwa naJehovha? Satani, Adhamu, uye Evha vakashandisa kuzvisarudzira nenzira yakaipa kwazvo. Vakaramba Jehovha Mwari. Iwe uchaitei?
21 Une mukana wokushandisa zvakanaka kwazvo chipo chinoshamisa ichocho chokuzvisarudzira. Unogona kubatana nemamiriyoni evanhu vakasarudza kutsigira Jehovha. Vanoita kuti Mwari afare nokuti vanoshingairira kuratidza kuti Satani murevi wenhema uye mutongi akundikana zvinosiririsa. (Zvirevo 27:11) Iwewo unogona kuita izvozvo nokusarudza mararamiro akarurama. Izvi zvichatsanangurwa muchitsauko chinotevera.


text:
Imba
Imba kana mhatso (house) chivakwa chinogara vanhu pavanobikira, kudyira nokurara. Imba dzinokiwa nezvidhinha, mapango marata, huswa nezvimwewo zvinoshandiswa kuvaka madziro nekupfirira denga remba.
MuAfrica vazhinji vanovaka chidziro chemba nezvidhinha vachizopfirira denga racho nehuswa kana marata.
Kunyika dziri kuEurope neNorth America vanovaka dzimba dzemapuranga dzinova dzinodziya pane dzezvidhinha kunyika dzeko dzinotonhora. MuAfrica mapuranga anonyanya kushandiswa kuturika denga remba.
Dzimba dzinopatsanurwa nezvidziro mukati kuita Rhumu, Mupanda kana kuti Kamuri dzinoshandiswa zvakasiyana.
Katungu kana chitsora zvinoreva musha uri kwawo wega kusina vamwe - isolated dwelling place.
Kamuri dzemba[chinja | edit source]
Marindo (bedroom) zvinoreva imba yokurarira.


text:
Hunzwi
Munhu pamwe nemhuka akasikwa ane hunzwi (senses). Hunzwi hunorava, kusiyanisa nokufananidza, kusarudza, kuketa zvacho zviri kunzverwa.
Kune hunzwi hushanu hunonyanya kuzivikanwa hunoti: kuoona nemaziso; kunzwa nenzeve; kuraidza nerurimi; kunhuwidza nemhuno, uye kukwanisa kugunzva kunoti muviri wakabatana kana kugunzvana chimwe chinhu munhu anozviziva. Munhu achinge agunzvana nechimwe chinhu anokwanisa kuziva kuti chinhu chakapfava, chikukutu, chinopisa, chinotonhora
Hunzwi hwese uhwu hunoraviwa muhuropi munowongorora kuti zvabva kune dzimwe nhengo zvinorevei nokupa zano rokuti munhu angaita sei nezviri kurehwa nedzimwe nhengo dzine hunzveri. Kunzwa hwema hwemanhuwire echinhu kunonzi kukamba. Saka imbwa inokamba hwema kudarika zvinoita munhu.
Tsika[chinja | edit source]
Akaimba muimbi Thomas Mapfumo achitenda Mwari kuti vakatipa Pfungwa shanu - idzodzo pfungwa shanu dzakarehwa naThomas Mapfumo ndidzo dziri kunzi hunzwi muchinyorwa chino.
Muenzaniso wekutaura kunoitwa mazuva ose:
- Teerera unzwe kurira kuri kuita mvura.
- Bata padumbu unzwe mwana ari kukava.
- Raidza unzwe kunaka kunoita sadza remhunga.
- Tarira uone zviri pano.
Pakutaura kwemazuva ose panoshandiswa shoko rokuti kunzwa pane hunzwi huna kunze kwekuona nemaziso chete.
Humwe hunzwi honosanganisira:


text:
Margaret Chendambuya
MURUME wekuendeswa kudare achinzi abvise mendenenzi akati akamanikidzwa kuroora mukadzi uyu nevabereki.
Sheila Munyanyi akamhan’arira aimbova murume vake, Webster Freddy, kuHarare Civil Court achiti kubva zvakazvarwa mwana wake, hapana chaakambotenga.
“Ishe wangu, ndauyawo pamberi penyu nekuti ndinoda kubatsirwa kuti murume uyu achengete mhuri yake.
“Ndinoda mendenenzi yangu neyemwana nekuti haasati andipa gupuro, saka ndichiri mukadzi wake.
“Akandidzosera kuvabereki vangu handimbomunetsa.
“Hatigare tese asi iye anofanira kundibatsira kuchengeta mwana nekubhadhara rendi nekuti handisi kushanda.
“Ndinoenda kuchikoro zvekuti rendi ndiri kuibhadharirwa nehama yangu iye murume wangu ari mupenyu, achishanda,” akadaro Munyanyi.
Munyanyi akaenderera mberi achiti dai pasina rubatsiro rwaari kupihwa nehama dzake angadai ari kutambura zvakanyanya.
Freddy akaudza dare kuti aisada mukadzi uyu asi vabereki vake ndivo vakamumanikidza kumuroora paakaita pamuviri.
“Mukadzi uyu ndakadanana naye ndiine mukadzi wangu, kana iye aizviziva kuti ndine mhuri yangu. Handina kumbobvira ndagara naye, mubvunzei ari apa uyu.
“Mendenenzi yemwana wangu ndinobvisa asi iye ngaazvionere, haana kuremara uye ndinongokwanisa kumupa US$50 kwete US$100 yaari kuda,” akadaro Freddy.
Mutongi Gamuchirai Siwardi akati Freddy abhadhare $75 pamwedzi.


text:
Chidzudzani
Muchidzo chePimanyika (Geometry), chidzudzani (congruency in English) zvinoreva kuti zvivakwa zviviri zvine chiumbwa (shape) chakafanana uye hukuru (size) hwakaenzana. Izvi zvoreva kuti chiumbwa chokutanga chinokwanisa kushandurwa mamiriro kusvikira chati gedye-gedye kupindirana nechiumbwa chepiri; zvimwechitezvo tichitanga kushanda nechiumbwa chepiri. KuEnglish izwi rokuti chidzudzani rinoturikirwa richinzi congruency.
Kupiwa kwezita[chinja | edit source]
Zita rokuti chidzudzani riri kutoredzera pamutauro wemazuvano (slang) panonzi nevatyairi vemabhazi, nhasi radzudza vachireva kuti bhazi razara. Zviumbwa zvine chidzudzani zvinozadzana mupimo wemativi nemakonya. Chimwe chinoonekwa pazviumbwa zvine chidzudzani, kuringana kwemativi nemakonya ezviumbwa zviri kufananidzwa.


text:
Dandiranyika
Shoko rokuti dandiranyika (International kuChirungu) riri kushandiswa kutsanangura chiro (chingava nhau, mutauro, sangano, kambani, kana mitemo) chinobata nyika dzakawanda, idzi dzingava nyika mbiri kana kudarika. Somuenzaniso Chirungu mutauro wakadandiranyika (International language), apa kureva kuti mutauro unotaurwa munyika dzakawanda dzinodarika nyika imwe. Mutemo unodandiranyika (International law) mutemo unoshandiswa munyika dzakawanda dzinodarika imwe; mitemo wakatendera kuti Charles Taylor atongwe kudare riri kuHague, kunyika isiyake, mutemo dandiranyika.
Kurerutsa Mutauro[chinja | edit source]
Zvakakosha kuonesana kuti pane nhambo dzokuti shoko rokuti dandiranyika riri nyore kushandisa mukutaura kwoita pamwe pokuti rinoremera zvichienderana nekubatanidzwa kwemazwi ari kutaurwa. Shoko rokuti Pasirose rinokwanisa kushandawo panzvimbo pokuti dandiranyika zvikurur sei kana chirongwa chiri kutaurwa chichibata huzhinji hwenyika dzePasirose. Sarudzo yokuti kwashandiswa izwi ripi, Pasirose kana dandiranyika zvinoenderana nokureruka kutaurwa zviripo zvacho uye kuti shoko rasarudzwa rinokwanisa kunatsa kutsanangura zviripo here.
KuChirungu tinoona kune sangano rinonzi World Trade Organisation asi richisiya dzimwe nyika dzakawanda, dzakakurumbira kana dzine hugari hwevanhu vakawanda kubva panhengo dzaro. Kwenguva huru China yakanga isiri nhengo yeWorld Trade Organisation asi iyi ndiyo nyika ine hugari hwevanhu vazhinjisa Pasirose uye ndiyo iri panhamba yechipiri pakutengeserana nhumbi nedzimwe nyika.
Masangano akadandiranyika[chinja | edit source]
Masangano akatandira nyika zhinji dzePasirose anosanganisira anotevera:
Sangano reMushando Pasirose, Sangano reMubatanidzwa weAfrica, Sangano reHutano Pasirose, Sangano reKurima neChokudya, Sangano reMubatanidzwa weNyika Pasirose, Sangano reNhabvu yeMabandiko ePasirose


text:
Chiroto
Chiroto (dream) zvinoreva zviitiko zvinooenekwa kana kunzwikwa nemunhu akakotsira, zvingava zvakanaka kana zvakaipa. Vanhu vanorota zvakasiyana; vamwe vanorota zvavaswera vachiita, vamwe zvisinei nezvavaita, imwe nguva vamwe vanorota zvinoyambira kuti chii chiri kuuya mberi. Nokumwe kutaura chiroto chinonzi hope
Tsika[chinja | edit source]
MuBhaibheri Mambo weEgypt akarota hope achiona ndonda dzemombe nomwe dzichidya mombe dzakakora nomwe. Hope idzi dzakadudzirwa naJoseph achiti dzaireva makore manomwe emaguta aizoteverwa nemakore manomwe enzara.


text:
WASHINGTON DC—
Nyaya dzekuvharwa kwemakambani dzinonzi dziri kuramba dzichiwedzera huwandu hwevanhu vasina mabasa munyika, izvo zvinonzi zvave kuita kuti veruzhinji vararame nekutengesa chero chinobatika.
Mazuva apera hurumende yakazivisa kuti inogona kuvharisa kambani yenharembozha yeTelecel Zimbabwe, ichiti kambani iyi iri kushanda isina rezinesi.
Kana danho iri rikabudirira, izvi zvinenge zvoreva kuti vashandi vanodarika chiuru vanenge vorasikirwa zvakare nemabasa.
Mamwe makambani akawanda anosanganisira yeZimpapers, iyo inodhinda mapepanhau ehurumende, anonzi ari mushishi yekumisawo vashandi mabasa.
Masvondo maviri apfuura, kanzuru yeChitungwiza yakazivisawo kuti ine hurongwa hwekumisa vashandi vanodarika mazana matanhatu mabasa nekuda kwekuoma kwezvinhu munyaya dzeupfumi.
Kubva kutanga kwegore rino, mabhanga akawanda akaputsika uye vashandi vanodarika chiuru vakarasikirwawo nemabasa.
Dzimwe nyanzvi mune zveupfumi dzinoti izvi zvinoreva kuti vose vanhu vari kurasikirwa nemabasa ava vanenge vopinda mukuita mabasa ekuzviriritira, umo mazara nechekare.
Nyanzvi munyaya dzevashandi uye vachitungamira sangano reConcerned Affiliates of the ZCTU, VaLovemore Matombo, vanoti mamiriro akaita zvinhu munyika haachadi kuti vashandi nevashandirwi vabatane pahuro, sezvo iri risiri dambudziko revashandi.
VaMatombo vanoti kugadzirisa dambudziko iri panofanirwa kutanga pagadziriswa kuti matambudziko enyika ave upfumi hwenyika.
Vanoti izvi zvinogadzirisika chete kana hurumende ikatora danho rekugadzirisakuburikidza nekudzokera kuchibvumirano cheKadoma Declaration, icho chakanyoreranwa mugore ra2001.
Mukuru wesangano revashandirwi, reEmployers Confederation of Zimbabwe, EMCOZ, VaJohn Mufukare vanotiwo vanobvumirana nemaonero aVaMatombo, sezvo mamiriro akaita zvinhu munyika iye zvino asisina kufanana nemamiriro akanga akaita zvinhu mugore ra2001.
Sangano remubatanidzwa wemasangano evashandi, reZimbabwe Congress of Trade Unions, ZCTU, rinoti vashandi vakawanda vakarasikirwa nemabasa mugore rino chete mushure mekuvhara kwemakambani akawanda.
Hurukuro naVaLovemore Matombo pamwe neVaJohn Mufukare


text:
United Kingdom
United Kingdom (muchiShona: Bhuriteni) inyika iri kumadokero kweEurope uko kunobva vanhu vanotaura Chirungu, kunova ndiko kwakabva madzitateguru vevanhu vanogara kunyika dzinoti USA, Australia, neCanada.
Guta guru reBhuriteni iLondon.
Inosi zivikanwa nezita rekuti Bhuriteni kana UK. Nyika iyi inosanganisira matunhu anoti Scotland, Wales, Ireland yekumaodzanyemba neEngland. Nyika iyi yakavambwa nezvitsuwa zveGreat Britain, maodzanyemba-mabvazuva echitsuwa cheIreland netumwewo tutsuwa twakawanda. Dunhu remaodzanyemba Ireland ndiro rega dunhu reUK rinemuganhu panyika neimwe nyika - nyika yeIreland. Kunze kwamuganhu panyika uyu, nyika yeUK yakapoteredzwa nemakungwa anoti gungwa Atlantic, North Sea, English Channel neIrish Sea.
Nyika iyi ina mambokadzi anonzi Queen Elizabeth anova mutungamiri wenyika.


text:
Najohani 1:1
"Pakutanga Izwi rakanga riripo, Izwi
rakanga riri kuna Mwari, Izwi rakanga riri Mwari."
Tinogara panzvimbo diki yakangogadzirwa zvino ungwaru inozvichengetedza yomuchadenga pamwechete nekururama, kukunda nerufu tinova zvapupu zvorunako, kunhuwirira, rudo nemimhanzi. Funga pamusoro peizvi. Masvomhu, ruzivo, chirimo, uwori, kurima, kupfimbana nechingamu; zvose zvakangoerekana zvavapo? Zvakangogadzirirwawo here….?
Kumhuri dzose dzakagara panyika, isu tine zvikonzero zvishoma zvekusaona kuvapo kwemazvikokota wedzidzo yekutsvaga nemhando yepamusoro (scientific mathematician) anoita kuti zvinhu zvose zvakatikomberedza zvifambe. Tinofanirwa kushamiswa nazvo/ kwete kuva nemifungo nekusagutsikana.
Kwamakore akangosvika zviuru zvitatu apfura, Mambo David we Israel akanyora (Mapisarema 8:3-4) "Ndikatarisa denga renyu, kubata kwamaoko enyu, mwedzi ne nyeredzi zvamakasika, munhu chii zvokuti munomufunga? Kana mwanakomana womunhu zvokuti mumushanyire?"
Ruzivo pamusoro pekusikva ruripo zvichibudikidza nezvidzidzo zvezvisikwa
navanhu, dzidzo yematombo, dzidzo yezvaivapo kare,
dzidzo yezvenyeredzi nemwedzi, dzidzo yekushanduka kwemunhu achitanga kuvepo,
dzizdo yezveunyanzvi yekuvaka nekufinga, Adam naEve, Ark yaNoah, bintu reEden,
nezvenoroondo yenyika.
Chinyorwa (muchirungu): nezvema Dinosaurs
Chinyorwa (muchirungu): nezveFurira mudenga
Chinyorwa (muchirungu): nezve Zvipempenene
Chinyorwa (muchirungu): nezve Zviremwaremwa
-- Zvimwe zvinyora muchirungu PANO --


text:
Badza
Badza (hoe in English) mudziyo kana kuti turuzi rinoshandiswa kutimba, kuchera nekusakura. Badza rine mupinyi kana kuti mubato wakareba zviri pakati pe 0.5-1.0m; kune rimwe divi rebadza kunenge kune gwati resimbi rinopfekerwako rakachinjikana nemupinyi. Gwati resimbi iri ndiro rinotemeswa pasi kana kuchiitwa mabasa ekuchera, kutimba kana kusakura.
Mhando dzemapadza dinosanganisira: chikuruwo, chifengu.
Chikuruwo zvinoreva badza rasakara rapera gwati resimbi racho rinochera. Aka kanodanwa zvakare kuti: chimwango, kakuruwo kana kuti kaserima.
Tsika[chinja | edit source]
MuZimbabwe mune mazita emhuri ane chekuita nebadza anosanganisira: Badza, Nyabadza, Badzarigere, Chikuruwo, Serima.


text:
Nzira shanu dzekuchengetedza magetsi nemari yenyu mudzimba
Sezvo tose tinoziva kuti mutengo wemagetsi mudzimba unokwira nguva nenguva, vazhinji vedu tinotsvaga nzira dzekukuderedza kushandiswa kwamagetsi mudzimba. Chinofadza ndichekuti nzira dziripo dziri pachena, dzakapfava, zvisina kugomera kana kuomesa magariro edu. Uyezve tinenge tichichengetedza zviwanikwa nenyika yedu.
-
Shandisai Mvura Shoma,Yemugiza
Zvikamu makumi maviri neshanu kubva muzana, zvemari yemagetsi inobhadharwa nemhuri, imari yemagetsi yekudziisa mvura (ingave yadziiswa pachitofu, kana negiza). Nzira dzekuderedza mari uye nekushandiswa kwemvura inodziya ndedzidzi. Wachai nhumbi nekusuka midziyo nemvura yakatonhora. Wachai nhumbi dzakati wandei panguva imwe, mirirai kuti nhumbi dzine tsvina dziwande, kwete mangwana mangwana. Vhurai pombi zvine mwero kwete kuti ibude nesimba ichimhanya ichingoyerera, uye zve tengai mashawa anobuditsa mvura zvine mwero. Musapedza nguva yakareba muri mushawa muchigeza.
-
Tengai Midziyo Yemandorokwati
Mari yemagetsi/zesa emudzimba inobva mukushanda kunoita midziyo yemagetsi, mari iyi inoraudzira zvikamu makumi matatu ane nhatu kubva muzana. Kana muchitenga firiji, firiza, tivhii, muchina wekuwacha, muchina wekuomesa mbatya, dishiwasha kana eyakondishini tsvagai chipepa chakanamirwa pamudziyo chinoratidza nyenyedzi - midziyo unechipepa chinoratidza nyenyedzi dzakawanda inokwevawo magetsi mashoma. Midziyo iyoyo ingangodhura zvayo pakutenga, asi ukatenga wakachipa wazviparira nokuti uchabudisa mari svinu mukufamba kwenguva uchibhadhara magetsi.
-
Shandisai Midziyo Yemagetsi Zvine Ungwaru
Chengetedzai magetsi nemari yenyu nekudzima midziyo wamunenge musingashandisa. Mudziyo wegawega unenge wakabatidzwa kuti nga uyezve chiringazuva chawo uchishanda—unenge uchitomo chamagetsi. Materevhizheni, maketero, madzimudzangara, mafeni. Musaita hushoroma hwekuita mafiriji nemafiriza akawanda, yedzai kudzima mafirijii asina zvinhu. Yedzai kuyanika hembe panze pazuva pane kushandisa ma dhiraya kana mbaura dzemagetsi. Mukaita izvi muchaona kuti munosevha zvekare zvikamu gumi pazana rerarega remari yemagetsi yamunobhadhara.
-
Kudziisa Nekutonhodza Dzimba nguva yechando Nemadziya
Pamunobatidza mbaura ka mafeni emagetsi muchidzikisa kana kukwidza temburicha mumba magetsi anobva akwirawo nezvikamu zvishanu kana gumi kubva muzana. Onai kuti magonhi akavharwa kuti mweya wakatonhodzwa kana kudziiswa uchengeteke. Musakwidza kana kuderedza chiganhuro chemwando zvakanyanya.Nguva yechando isai pa 25°C (makumi maviri neshanu) kana 27°C (makumi maviri nenomwe). Nguva yemadziya isai chiganhuro pa 18°C (gumi nesere) kusvika pa 20°C (makumi maviri).
-
Kuvhara maburi nemaberevere emba
Onai kuti imba yenyu yakapedzeredzwa kunyatso vakwa, magoni nemafafitera akanyatsokwenezverwa, maburi nemitswi yakavharwa kuti mwando wakatonhodza kana kudziiswa ushaye pekubuda napo dzimba dzigoramba dzichidziya kana kutonhora kwenguva ndefu. Kushandisa 'masaga' munyasi megonhi. Kuvharidzira mwando dzimwewo nzira 'dzekiyakiya' dzmunogona kuzviitira moga kumba.
Munoda kuziva zvakawanda nekuchengetedza mari yenyu here?
Mazano anobatsira, ari pachena maererano nekuchengetedza magetsi nemvura, maererano nesuweji, uyezve kana muchida ruzivo nezverubatsiro rwunobva kuhurumende endai pa Indaneti webhusayiti www.yourenergysavings.gov.au inenge iri muririmi.


text:
Nhumbu
Munhukadzi anonzi ane Nhumbu kubva panguva iyo anosangana nemurume mwana achitanga kuumbwa muchibereko chemukadzi. Panguva yokunge mukadzi ave nenhumbu dumbu rake rinotanga kukura zvichienderana nekukura kuri kuita mwana muchibereko. Vamwe vatauri vanoti mimba.
Nhumbu yemunhu inotakurwa kwemwedzi mipfumbamwe (9). Vanhu vanoberekana nenzira inokumbanidza mbeu yemurume nezai remukadzi mushure mokunge murume nemukadzi vasangana kana vakumbana
Zvinosarira muchibereko mushure mokunge mwana abuda zvinonzi rusarira, musana kana kuti chavakuru - after-birth.
Kubata nhumbu kunotaurwazve kuchinzi kunamba nhumbu. Iri shoko richakosha kuturikira inonzi conception kuChirungu.
Tsumo[chinja | edit source]
- Zvikoni zvikoni mimba haibvi negosoro: what is impossibleis impossible, a foetus is not killed by coughing.
- Nhumbu mukadzi mukuru hairevi chayadya.


text:
Muchaneta Chimuka
MADZIMAI ane utachiona hweHIV nevasina vane kodzero yekuyamwisa vana. Zvisinei, pane mikana yekuti utachiona hunogona kutapurirwa kumwana kuburikidza nekuyamwisa, nekudaro zvakakosha kuti mudzimai ane utachiona hweHIV vawaniswe mazano nemachiremba mushure mekusununguka kuti paonekwe kuti ndeipi nzira yekuyamwisa yakakodzerana naye.
HIV iri nyore kutapurirwa kuvana vanenge vachipihwa kumwe kudya panguva yavanenge vari kuyamwiswa nekuti kudya uku kunokanganisa ura hwevana.
Zvakakosha kuti vana vapihwe mukaka bedzi dakara vasvitsa mwedzi mitanhatu yekuberekwa, vazoramba vachiyamwisa nekupihwa kumwe kudya kwemakore maviri kana kudarika.
Madzimai ane utachiona anokurudzirwa kuyamwisa vana vavo kana pachinge paonekwa kuti hapana mikana yekuti vange vachivatapurira uye vanogona kuyambirwa kuti vavape mukaka wemumagaba.
Chakakoshera kuyamwisa:
Zvinhu zvine njodzi kuti mamwe madzimai ari kuonekwa achiregedza kuyamwisa vana vachityira kuti mazamhu avo angazogara akarembera kana kutotya kuyamwiwa, pakati pezvimwe zvikonzero.
Kana mwana akasayamwiswa zvakakwana havakure zvakanaka. Mukaka wekutanga, uyo unodaidzwa kuti munamba (colostrum), unobatsira mukurwisa zvirwere kumwana nokudaro madzimai haafanire kuurasira nekuda kweruvara rwawo.
Mukaka waamai unoita kuti mwana asaite dambudziko renhova nekuti mumuviri make munenge muchiwana mvura yakakwana.
Mukaka wemuzamu haudhure nekuti unongowanikwa nguva dzose. Kana mwana akayamwiswa zvizere, anokura ari chigwindiri kana zvichienzaniswa neuyo anoshaiswa mukana uyu.
Panyaya dzemanyoka, mwana anoyamwisa mukaka wemuzamhu raamai haabatwe nemanyoka nyore.
Matambudziko ekusayamwisa:
Kune vana vakawanda vanonzi vari kufa nekuda kwekusayamwiswa. Vana vanokasika kubatira zvirwere zvakasiyana apo neapo.
Vana vasingayamwiswe vanokundikana kukura zvakanaka (stunted growth) zvekuti vamwe vanononoka kana kutadza kufamba zvachose.
Vana vanenge vafirwa:
Vana vanenge vafirwa nevabereki vanopihwa mikaka yemumagaba kana kukamirwa wembudzi kana wemombe kwemwedzi mitanhatu yekutanga. Mukaka une kudya kwe’iron’ uko kunobatsira mukusimbisa mabonzo nokudaro panotofanira kutsvagwa nzira dzekuti mwana auwane.
Makare-kare, vana vaifirwa nevabereki vaipihwa mukaka wehama dzakaita saambuya kana tete.
Iko zvino tsika iyi haichakurudzirwa neveutano nekurerwa kwakanaka kwevana mushure nekuonekwa kuti inobatsira mukupararira kwezvirwere neutachiona hwakaita seHIV.
Veutano kare vaikurudzira kuti munhu anenge azvipira kuyamwisa mwana asiri wake aifanira kunovhenekwa utachiona hweHIV nezvimwe zvirwere asati aita izvi.
Mushure meizvi, munhu anenge aonekwa kuti akakodzera aizopihwa mishonga inoita kuti akwanise kusisa kana kuti kubuda mukaka (wet nursing).


text:
Mupunga
Mupunga (rice in English) idzinde rinenge sora rinorimwa richiita mbeu inodyiwa Pasirose.
Mupunga ndiko kudya kukuru kunzvimbo dzinoti: West Indies; Middle East; East Asia; Southeast Asia neSouth Asia. Mupunga ndiyo mbeu yepiri pahuwandu hwekukohwewa Pasirose cihitevera chibage. Asi nokuti chibage chinoshandiswa mune zvimwe zvisiri kudyiwa nevanhu, mupunga ndiyo unosara watungamira pakuva chikafu chevanhu.
Kurimwa kwemupunga kwakanakira nzvimbo dzinowanikwa vashandi nemuripo uri pasi nokuti mupunga une basa rakawanda. Mupunga unoda nzvimbo dzinonaya mvura yakawanda nokuti unokura muznvimbo dzine mvura yakawanda. Mupunga ndiwo rimwe remadzinde akagara ari muAfrica kubvira pasichigare.
Nhengo iri padzinde remupunga kana rukweza inotakura mbeu inonzi mwonzora kana nzeve.


text:
VECHIDUKU VANOBVUNZA KUTI
Nei Ndisina Shamwari?
Ngatitii uri paIndaneti, uri kuona mapikicha akatorwa papati ichangobva kuitwa. Shamwari dzako dzose dziripo, uye zvinoratidza kuti vainakidzwa chaizvo. Asi pane mumwe munhu asipo. Munhu wacho ndiwe!
‘Sei ndisina kukokwawo?’ unozvibvunza kudaro.
Paunenge uchifunga izvi unopedzisira wagumbuka. Unonzwa sokuti shamwari dzako dzakurasa! Ushamwari hwenyu hwaparara nyore nyore sezvinongoita imba yevhu. Unobva wasurukirwa chaizvo, uye unozvibvunza kuti, ‘Nei ndisina shamwari?’
Mibvunzo nezvekusurukirwa
Ichokwadi kana kuti Inhema
Kana uine shamwari dzakawanda, hauzombofi wakasurukirwa.
Kana ukataura neshamwari paIndaneti (social network), hauzombofi wakasurukirwa.
Kana ukagara uchitumira vamwe mameseji pafoni, hauzombofi wakasurukirwa.
Kana ukabatsira vamwe, hauzombofi wakasurukirwa.
Mhinduro dzezviri pamusoro apa ndinhema.
Chikonzero nei?
Zvinoitika paushamwari uye pakusurukirwa
Kuva neshamwari dzakawanda hakurevi kuti hauzombofi wakasurukirwa.
“Ndine hanya neshamwari dzangu, asi dzimwe nguva ndinoona sokuti havambondiratidziwo hanya. Unowedzera kusurukirwa zvakanyanya kana uine shamwari asi shamwari dzacho dzisingaratidzi kuti dzinokuda.”
—Anne.
Kuva neshamwari dzaunotaura nadzo paIndaneti hakurevi kuti hauzombofi wakasurukirwa.
“Vamwe vanhu vanoita shamwari dzakawanda sokunge vari kuunganidza zvivezwa. Asi kuita makomo nemakomo ezvivezwa hakuiti kuti munhu anzwe achidiwa. Kana usina shamwari dzepachokwadi, kuva neshamwari dzakawanda dzepaIndaneti kwakangofanana nekuunganidza zvivezwa zvisina zvazvinokubatsira.”
—Elaine.
Kugara uchitumira mameseji pafoni hakurevi kuti hauzombofi wakasurukirwa.
“Dzimwe nguva kana wakasurukirwa unoramba uchingokanda ziso pafoni kuti uone kana paine shamwari yakutumira meseji. Ukaona kuti hapana kana mumwe chete akutumirawo meseji zvinogona kuita kuti uwedzere kusurukirwa!”
—Serena.
Kubatsira vamwe hakurevi kuti hauzombofi wakasurukirwa.
“Ndinogara ndichibatsira shamwari dzangu nezvimwe zvinhu asi idzo handisati ndambodziona dzichibatsirawo. Hazvirevi hazvo kuti ndinozvidemba kuti chandinofira chii asi kuti zvinongondishamisa kuti sei vasingandiitiriwo zvakanaka.”
—Richard.
Chinhu chinokosha chaunofanira kuziva: Kusuruvara kunobva pamaonero aunoita zvinhu. “Zvinokonzerwa nemafungiro aunoita, kwete nevamwe vanhu,” anodaro mukadzi anonzi Jeanette.
Zvii zvaungaita kana uchiona sokuti hauna shamwari uye wakasurukirwa?
Kukunda dambudziko racho
Usazvitarisira pasi.
“Kusurukirwa kunogona kukonzerwa nokusava nechokwadi nezvimwe zvinhu. Zvakaoma kuti uve neshamwari uye usununguke kwadziri kana uchiona sokuti vanhu vacho havakufariri.”
—Jeanette.
Bhaibheri rinoti: “Ida muvakidzani wako sezvaunozviita.” (VaGaratiya 5:14) Kuti tive neushamwari hwepachokwadi, hatifaniri kuzvitarisira pasi, uye panguva imwe chete tisingazvikudzi.
Usanyanya kuzvinzwira tsitsi.
“Kusurukirwa kwakafanana nejecha rokuti ukaritsika unonyura. Kana ukatambira pajecha iri zvinozokuomera kubvapo. Kana ukanyanya kuzvinzwira tsitsi, zvichaita kuti shamwari dzako dzitambire kure newe zvobva zvatoita kuti uwedzere kusurukirwa
—Erin.
Bhaibheri rinoti: “Rudo . . . haruzvitsvakiri zvarwo.” (1 VaKorinde 13:4, 5) Zvinoitika ndezvekuti, kana tikanyanya kuzvifunga, tinopedzisira tisisina hanya nevamwe uye kuita izvi kunoita kuti shamwari dzitambire kure. (2 VaKorinde 12:15) Chokwadi ndechokuti: Kana uchifunga kuti mufaro wako unobva pakuti vamwe vanokuona sei, hauzombofari muupenyu! Kutaura kwokuti “Hapana anombondifungawo” uye “Hapana anombondikokawo” kunoita kuti zviite sokuti kufara kwako kunobva pane vamwe vanhu. Kuita izvozvo kwakafanana nekuvabvumira kudzora upenyu hwako.
Usangoti munhu wose wawaona ishamwari.
“Vanhu vakasurukirwa vanoda vanhu vanovapa nguva yokuvateerera, uye kana kusurukirwa kwacho kukanyanyisa vanopedzisira vava kungoti chero munhu anoratidza kuti ari kuvateerera yatova shamwari yavo. Chavanongoda kudiwa. Asi vamwe vanhu vanoita kuti unzwe sokuti vanokuda vobva vakushandisa. Kana zvikadaro unobva watonyanya kusurukirwa.”
—Brianne.
Bhaibheri rinoti: “Munhu anofamba nevanhu vakachenjera achava akachenjera, asi iye anofambidzana nemapenzi zvichamuipira.” (Zvirevo 13:20) Munhu afa nenzara anodya chero chaawana. Ndizvowo zvinoitika kuvanhu vanotsvaka shamwari nemaziso matsvuku vanongoti chero wavaona ishamwari. Zvinogona kupedzisira zvaita kuti vawire mumaoko evanhu vanovashandisa, vachiona sokuti hapana chakaipa nokushamwaridzana nevanhu vakadaro.
Mhedziso: Munhu wose ane nguva dzaanombosurukirwa; kungoti vanhu vanosurukirwa zvakasiyana. Kusurukirwa kunorwadza, asi kunokonzerwa nemaonero atinoita zvinhu. Zvatinofunga ndizvo zvinoita kuti tive nemaonero atinoita, uye tinogona kudzora zvinhu zvatinofunga.
Usatarisira vamwe kuti vaite zvinhu zvavasingakwanisi. “Haasi munhu wose acharamba ari shamwari yako,” anodaro Jeanette, ambotaurwa kwekutanga, “asi uchawana vanhu vane hanya newe. Uye chinongodiwa kuva nevanhu vane hanya newe. Izvi ndizvo zvinoita kuti usasurukirwe.”
Unoda rumwe rubatsiro here? Verenga bhokisi rakanzi “ Kukunda Zvaunotya Pakuva Neshamwari.” Torawo paIndaneti nyaya inoti “Kukunda Dambudziko Rokusurukirwa.”


text:
Mutemo waPareto
Mutemo waPareto chinyorwa chinodudzira hukama huripo pakati pehonzeri zvinokonzera zviitiko zvizhinji, nemusaka kana mhedzisiro dzinoonekwa pazviitiko izvozvi. Mutemo uyu wakanyorwa nemurume ainzi Joseph M Juran wekuUnited States of America uyo aiva nyanzvi yeruzivo rwehumaneja. Joseph M. Juran akatumidza mutemo uwu zita reimwe nyanzvi yainzi Vilfredo Pareto; murume uyu aiva chizvarwa cheku Italy. Mugore ra1906 Vilfredo Pareto akanga avarura chinyorwa chaiwongorora nhau yekugovewa kweivhu munyika yeItaly. Pareto akacherechedza kuti zvikamu zvevhu makumi masere kubva muzana (80%) zvakanga zviri mumawoko echikamu chevanhu makumi maviri kubva muzana (20%).
Mutemo waPareto unoti, pakuverengwa kwehonzeri nemusaka, zvikamu makumi masere kubva muzana (80%) zvemusaka inoonekwa zvinokonzerwa nehonzeri zvikamu makumi maviri kubva muzana (20%).
Zvichitodzana nemutemo uyu, kunonzi mumabhindauko chikamu makumi manomwe kubva muzana (80%) chezvinotengwa chinotengwa nechikamu makumi maviri kubva muzana (20%) chevatengi - kureva kuti ruzhinji rwevatengi (80%) vanotenga zvjnhu zvine hukoshi hwunosvika 20%. Hapana chakakosha panhamba 80% asi kungoti ndiyo nhamba inonyanya kuwonekwa panocherechedzwa hukama hwezvikonzero nemhedzisiro pazvinhu zvizhinji.
Mimwe mienzaniso[chinja | edit source]
Zvichitodzana zvakare nemutemo uyu hanzi hukama hunotevera hwakawonekwa mumabhindauko:
- 80% yemari inobatwa (profit) inobva kuchikamu chemakumi maviri kubva muzana (20%) chevatengi
- 80% yezvichemo zvinouya zvinobva kuchikamu chemakumi maviri kubva muzana (20%) chevatengi
- 80% yenguva inomisa basa pamuchina inokonzerwa nechikamu chemakumi maviri kubva muzana (20%) chezvinono zvinomisa basa.
- 80% yezvinhu zvinotengeswa nechitoro zvinenge zvatengeswa nechikamu chemakumi maviri kubva muzana (20%) chevashandi vanotengesa.
Njodzi kumabasa[chinja | edit source]
Mutemo waPareto unoshandiswa muhushangazhi kunongedza njodzi dzinonyanya kukonzera kuti vashandi vasangane netsaona pabasa. Kuchitevedzwa mutemo uyu zvinoreva kuti chikamu chemakumi maviri kubva muzana (20%) chenjodzi chinokonzera tsaona dziri pachikamu chemakumi masere kubva muzana (80%). Saka vanodzidzisa zvokudzivirira tsaona pabasa vanonangana nokurwisa chikamu che 20% chenjodzi idzi dzinokonzera chikamu chetsaona chiri pa 80%. Izvi zvinorevawo kuti vanodzivirira tsaona vakasacherechedza njodzi dzinokonzera 80% yetsaona, vakangoti toita chero, zvichakaro itika ndezvekuti vacharwisana nechikamu chemakumi masere (80%) chenjodzi dzinokonzera tsaona dziri pachikamu chemakumi maviri (20%). Uku kureva kuti nguva nemari inoshnda pasina shanduko huru inobudapo.
Asi kana nguva nemari zvikashanda kurwisana nechikamu chemakumi maviri (20%) chenjodzi chinokonzera tsaona dziri pachikamu chemakumi masere (80%), panokwanisa kuwonekwa shanduko yakakura mukuderera kwetsaona.
Hupfumi Pasirose[chinja | edit source]
Hanzi nyanzvi dzezvehupfumi dzakavarura gwaro mugore ra 1992 raitaura kuti chikamu che 82.7% chemari inotambirwa Pasirose inotambirwa nevanhu vane huwandu hwechikamu che 20% yevanhu vari Pasirose.


text:
Pawa
Muchidzidzo fundoyetsimba, Pawa (Power) izwi rinodudzira kuitwa kwebasa paumwe hwechiyero chenguva. Pawa inopimwa nechiyero chinonzi Watt kana kuti (Joules/Second). Kana takatarisa mwenje wegetsi yakanyorwa kunzi 100Watts umwe 50Watts, kureva kuti mwenje wokutanga unoshandisa simba remagetsi rakapwetwa kaviri zvichienzaniswa nemwenje wechipiri. Uye tikatora varume vaviri wokutanga asenga masaga 50 echibage pama hour 4, wepiri akasenga masaga echibage 50 pamaawa 6 - wekutanga anenge ashanda nepawa rakakura pane wepiri.
Kushandurwa kwesimba kunogona kushandiswa kuita basa saka pawa inogonawo kurehwa sehuyero hwemudida (rate) wekuita basa. Basa rakafanana rinogona kuitwa nemunhu anokwira masitepusi akatakura saga rehupfu zvisinei kuti amhanya kana kuti afamba here, asi pawa yakawandiswa inoshandiswa pakumhanya nekuti basa racho rinoitwa munguva ishoma kupfura kana munhu wacho akamhanya.
Chiyero[chinja | edit source]
Nzenda (dimension) yepawa isimba kugova pana nguva. Chiyerwo muSI iWatt, yakatsazana neJoule rimwe pasekondi. Zvimwewo zviyero zvepawa zvinosanganisirawo masimbabhiza (horsepower), mafoot-pounds pamineti, nemakarori (calorie) paawa anoshandiswa munezvekudya. Simbabhiza rimwe rakaenzana nema33 000 foot-pounds pamineti zvakaenzanawo nemawatt 746.
Pawa mumaSisitemu eChimakanika[chinja | edit source]
Pawa mumasisitemu echimakanika (mechanical systems) isanganisiro yemafosi nehusuduruka. Chikuru, pawa maunga mhande efosi inoshanda pachinhu nemuchacha hwechinhu ichocho, kana kuti maunga mhande etoki (torque) pachiro chakaoma (rigid body) negonya muchacha (angular velocity) hwechiro ichocho.
Pawa mumakanika inokwanisawo kutsanangurwa setoredzero yebasa munguva (time derivative of work). Muzvemamakanika (mechanics), basa rinoitwa ne fosi F pachiro chinenge chichifamba munzira yakakombwa (curved path) C inopihwa neindegira pamutsetse (line integral):
panova x iri nzira C ne v uri muchacha munzira iyi. Toredzero munguva yetsazaniso yebasa inopa pawa panguva imwe se:
Mumasisitemu anoziririka, pawa huunga mhande hwetoki t negonya muchacha w,
panova w inoyerwa muma redhieni pasekondi.
Pawa muMagetsi[chinja | edit source]
Pawa yemagetsi inopihwa kune michina kana chinhu chinoshanda nemagetsi pane nguva imwe chete inowanikwa netsazaniso inoti
pachiva ne
- P(t) sepawa panguva imwe chete inoyerwa mumaWatts (Joules/Second),
- I(t) rufuvha rwemagetsi (Current) runoyerwa nemaAmperes,
- V(t) sebasa paumwe hwechaji (Voltage) rinoyerwa nemaVolts.
Kana kamuchina kanenge kachishandiswa kari rizisita (resistor) inenge ine resho yebasa paumwe hwechaji kunerufuvha isingachinje, zvinotevera kuti:
pane


text:
Gorokodzwa
Pachinyorwa chino shoko rokuti gorokodzwa (theory in English) ringatsanangurwa sezvizvi:
- Bumbiro remashoko rinotsanangura mhando yechiitiko chakacherechedzwa nokuwongororwa nenyanzvi mubazi iroro rehunyanzvi.
- Bumbiro iri rinopa tsananguro richitsigirwa nemutemo pamwe nezvisumamunyati zvakanyorwa zvakapirwa kuruzhinji rwenyanzvi.
- Gorokodzwa rinobatanidza zvinhu zvakaonekwa panhambo dzakawanda mukucherechedza mhando yechiitiko. Kugamuchirwa kwaro kunozouya ramboedzwa pakawanda nehumbowo hutsva uye richigona kuona nokutaura zvinotarisirwa kuitika kana mhando yechiitiko ichi chaonekwa zvakare pane imwe nzvimbo, kana imwe nguva.
- Bumbiro iri rinopawo mashoko anodudza maitiro akashandiswa kuwongorora nokucherechedza mhando yechiitiko ichi.
- Gorokodzwa rinopa tsananguro dzinobata zvinodarika zvingatsanangurwa nemutemo pamwe nechisumamunyati. Nokudaro kugamuchirwa kwegorokodzwa kuri mberi pane mitemo kana chisumamunyati.
- Mune dzimwe nguva gorokodzwa rinogumisidza rogamuchirwa zvakanyanya, ratekeshera zvokuti rinopedzirira risisadanwe nezita iri - apa rinenge rave garoziva.
Gorokodzwa rinozivikanwa zvikuru ndiro Gorokodzwa reGunganidzo raNewton rinotura pamusoro pechiitiko chegunganidzo yemitumbi iri pamukaha wechadenga. KuEnglish kunonzi Newton's Theory of Gravitation kana kuti Newton's Law of Gravitation. Gorokodzwa iri rakaparurwa naIsaac Newton mugore ra1687.
Kupiwa kwezita[chinja | edit source]
Mukutaura kwemazuva ose, mashoko anotevera aya ane chekuita neruzivo uye nyanzvi
- Gorokodzwa (Decision. Result of discussion or examination) rinoreva chitsungo chakaitwa mushure mehurukuro uye wongororo yakaitwa nenyanzvi.
- Gorokodzi, magorokodzi kana gorokotera (1. Expert; 2. Knowledgeable person; 3. Person of vast knowledge) apa kureva chikwapuro kana nyanzvi - pano richiturikira theorist.
- Kugorokodza (to know thoroughly) apa kureva hunyanzvi hwekuziva zvakaperera pamusoro penhau iri kutaurwa nezvayo.
- Horokodzwa (1. Detailed information, 2. Exhaustive account) apa kureva hudonongodzwa hwenhau iri kutaurwa.
Saka zita rapiwa rokuti gorokodzwa richiturikira theory rinotodzana nemazwi ari pamusoro aya. Mune zvimwe zvinyorwa vanyori vanongoturikira vachiti thiyori.


text:
Mwedzi (mutumbi)
Mwedzi (moon) mutumbi uri muchadenga unopoterera Earth kamwe pamazuva makumi maviri nemanomwe (28). Mwedzi une boterekwa rinopoterera Rinopasi uchiita dendera rimwe (1) pamazuva 28.
Nhevedzwa dzeMwedzi[chinja | edit source]
Jenaguru - (Full Moon) izvi zvinoreva mazuva apo mwedzi unenge uchiwonekwa ose. Iyi ndiyo nguva yaitambwa jiti.
Jedzana - (New Moon) aya ndiwo mazuva apo mwedzi unenge uri mudiki. Vakare vaitenda kuti mvura inonaya pajedzana remwedzi. Vamwe vatauri vanoti njedzana.
Mhindo - aya mazuva gumi okupedzesera panhevedzwa dzemwedzi. Mwedzi waenda kumhindo: the moon is waning.
- Mwedzi wagara - new moon.
Kudzikatidzwa kwemwedzi (eclipse of the moon) zvinoreva kuvhariridzwa kwemwedzi kunoitika kana zuva, Rinopasi, nemwedzi zvanangana zviri pamutsetse wakati twasa; apa Rinopasi rinenge riri pakati pezuva nemwedzi. Chinoitika ndechekuti mwedzi unenge usisa tambire chiedza chinobva kuzuva, chinova icho chinoonekwa sechadzera pakupenya kwemwedzi manheru. Kana zvadaro mwedzi unoenda murima kwechinguvana, kusvika mitumbi mitatu iyi yapesana pasisina kuvharidzirwa kwechiedza chinobva kuzuva chinoita chadzera chinopenyesa mwedzi.


text:
Cameroon
Cameroon inyika iri muAfrica iri kumadokero kweDunhu rePakati peAfrica.
Nyika dzakakomberedza Camerron dzinoti: Nigeria kumadokero; Chad kumaodzanyemba kwakadziva kumabvazuva; Central African Republic kumabvazuva; nekuchamhembe kune Equatorial Guinea, Gabon, neRepublic of the Congo. Cameroon ine zita remadunhurirwa rokuti Africa doko nokuda kwehuwandu hwevanhu vakasiyana tsika nemagariro uye uwandu hwezvishongo zveketanyika. Nyika iyi yakashongedzwa nezvinoti: makomo, masango anonaya mvura; makura uye magwenga. Nzvimbo iri pakanyanya kukwirira ndiro Gomo reCameroon riri kuchamhembe kwakadziva kumadokero. Maguta makurusa ndiwo anoti Douala, Yaoundé neGaroua. Cameroon ine mapoka endimi dzinotaurwa anodarika 200.
Nyika iyi inozivikanwa nokuda kwemhando yayo yemimhanzi kunyanya makossa nebikutsi uye chikwata chenhabvu chine mukurumbira wekugona nhabvu. French neEnglish ndiyo mitauro yekumahofisi.


text:
Mhandara
Mhandara (virgin in English) musikana asati amborara nemurume kuita zvebonde. Kana musikana achinge abva humhandara pane rukanda runonzi katahwi rwunodambuka paanosangan nemurume. Nekumwe kutaura kubva humhandara kunonzi kuboorwa. Tsika zhinji dzemuAfrica dzinokoshesa kuti musikana asvike pakuroorwa ari mhandara.
MuZimbabwe kana musikana achiroorwa kune zvirango zvinobhadharwa zvokutenda kuti musikana akawanikwa ari mhandara. Chirango ichi chinonzi chimanda. Kazhinji chimhanda chinobhadharwa iri mbudzi kana mombe, uye chinounzwa pamwe negumbeze.
Kana musikana achinge awanikwa asiri mhandara mombe yechimanda haibviswe. Vamwe vanosarudza kudaro vanobvisa gumbeze rinenge raboorwa buri, asi vamwe havatevedzi maitiro aya nokuti vanoti kunyadzisa munhu achave mudzimai wako paruzhinji.
Kune dzimwe nyika kwave nezvinoitwa nana chiremba kugadzirisa katahwi kanenge kadamburwa apo musikana anorara nemurume. Mukutaura kwemazuvano vechidiki vanoti musikana akabva humhandara anonzi mvandara, kureva kuti ave mvana isina mwana.
Tsumo[chinja | edit source]
- Usikana idambakamwe chikuru humvana. Apa kureva kuti kana humhandara ukaira wadyiwa nemunhurume hwatoenda hauchadzoka.


text:
Hushumiri
Mukushanda kunoita hushangazhi, hushumiri (services) chikamu cheHushangazhi Hwetatu (Tertiary Industry). Iri iboka reHushangazhi rinoshumira mumabasa akasiyana-siyana; zvibereko zveHushangazhi uhwu hazvisiri zvinhu zvinobatika asi kubatsira: kuwanikwa; kufambiswa; kuchengetedzwa; kushambadzwa; nekutengeswa kwezvinhu zvinobatika. Marudzi eHushangazhi Hwetatu anosanganisira maBhangi; Zvitoro; Kufambiswa kwezvinhu pamwe nevanhu; Insurance; mabasa eHurumende, matare emhosva; maHotera; nzvimbo dzemafaro nedzekushanya, zvichingodaro. Iri boka reHushangazhi rine chekuita nekusvitsa hushumiri (Service) kuvanhu uye kune mamwe mapoka eHushangazhi.


text:
Marondera
Marondera kaguta kari makiromita anoita makumi matanhatu nechekumabvazuva kweguta guru reHarare makananga munzira inoenda kuguta reMutare. Marondera ndiro guta guru redunhu reMashonaland East. Vagari venzvimbo iyi vazhinji maZezuru. Iri guta rine zvikwata zvakawanda zvevabvakure. Kunoti varungu vanowanzowanika mumapurazi. Kwozotiwo vaMalawi. Zvidza zvegutu iri zveChiZezuru. Marondera inzvimbo ine dzimba huru dzakawanda dzakaipoteredza Svosve, Nysahanu, Chikwaka zvingodaro. Nzimbo dzinogara vanhu kunoti musha weDombotombo, Rujeko, Yellow City, Nyameni, Cherutombo, Rusike, Paradise Park neWeston Part. Zvinamati zvinowanikwa muguta iri kunotiMaKristu akare VaRoma, Ngirandi, Hwisiri nedzimwewo kwozotiwo maKristu emweya veZaoga, Family of God. Kunewo vavhangeri veChurch of Christ neBaptist zvichingodarowo. Kune vateveri vaMahamadhiwo(Muslims) vanova ivo vazhinji veChiMalawi neveChiIndia. Kunowanikwao Vapositori vakawanda. Nzvimbo yeMarondera ine zvikoro zvakawanda zvakanaka zvine dzidzo yepamusoro-soro, zvakaita sePeterhouse nechikoro cheWaddilove chinova icho kudhuze neguta iri.
Guta iri rakatanga kutungamirwa naMeya wechitema aiva Innocent Mutsanziri Shonhiwa kubva muna 1982 kusvikira 1987. Ndiye akava mutungamiri weChivanhu wekutunga kubva muHondo yeChimurenga yeChipiri. Innocent anga akaberekwa na mai vake Ottillia Ziteya aiva mwana wa Leonard Takaendesa Maresva. Innocent wakanga aine mukoma mumwe aitwa Basil Siliva Takaendesa nehanzvadzi imwe mumba maMai vake aiitwa iye Juliet Pelagia Muzerengi. Baba VaInnocent vaiva vekwaZiteya. Innocent waiva nenzvadzi nemunin'ina mumba maBaba vake.Innocent wakazoteverwa naMeya Chiboth Dakura Mukange aiva mudzidzisi muiri guta. Vagari veMarondera vanowana mvura yekumwa kubva mumadhamu maviri anoitwa Nyambuya neRufaro. Nyambuya idhamu riri mutrwizi runoitwa Nyakmbiri. MuMarondera munowakiwa nzvimbo dzakakosha dzinoratidza zvinyoro zvechinyakare zvepamatombo mumapako ari paTapfuma School. Kunewo Imire GamePark inowanikwapedyo neiri guta ine mhuka dzesango dzemhando dzakawanda.
Marondera inzvimbo ine mapani akwanda naizvozvo munguva dzechando kunotonhora zvakanyanya. Mvura inowanzo nayawo zvikuru munguva yezhizha. Iri guta riri kukura zvikuru nevanhu vanofarira kuvakiramo vachishanda kuHarare nekuti mutengo wedzimba wakatidererei zvichienzaniswa neHarare.


text:
Nhau 9: Noa Anovaka Areka
Noa aiva nomudzimai navakomana vatatu. Mazita avanakomana vake aiva Shemi, Hami, naJafeti. Uye ava vanakomana vaiva navadzimai. Saka mumhuri yaNoa maiva navanhu vasere.
Mwari zvino akaitisa Noa chinhu chechienzi. Akamuudza kuvaka ziareka. Areka iyi yakanga iri hombe sechikepe, asi yaioneka zvikuru sebhokisi guru, refu. ‘Iite huriri hutatu mukukwirira,’ Mwari akadaro, ‘uye ita makamuri mairi.’ Makamuri aiva aNoa nemhuri yake, mhuka, nezvokudya zvavaizoda vose.
Mwari akaudzawo Noa kunamira areka kuti mvura igorega kupinda. Mwari akati: ‘Ndichauyisa mafashamo makuru emvura ndokuparadza nyika yose. Ari wose asiri muareka achafa.’
Noa nevanakomana vake vakaterera Jehovha ndokutanga kuvaka. Asi vamwe vanhu vakangoseka havo. Vakapfuurira kuipa. Hakuna munhu aidavira Noa paaivaudza chaizoitwa naMwari.
Kuvaka areka kwakatora nguva refu nokuti yakanga yakakurisa. Pakupedzisira, pashure pamakore mazhinji, yakapera. Zvino Mwari akaudza Noa kupinza mhuka muareka. Mwari akataura kupinza mbiri mbiri dzamamwe marudzi emhuka, mukono nehadzi. Asi dzamamwe marudzi emhuka, Mwari akaudza Noa kupinza nomwe nomwe. Mwari akaudzawo Noa kupinza marudzi ose akasiyana-siyana eshiri. Noa akaita.
Pashure pacho, Noa nemhuri yake vakapindawo muareka. Ipapo Mwari akapfiga suo. Vari mukati, Noa nemhuri yake vakamirira. Chimbofunga kuti uri muareka pamwe chete navo, uchimirira. Kwaizova namafashamo zvomenemene here sokutaura kwaMwari?
Genesi 6:9-22; 7:1-9.
Mibvunzo
- Mhuri yaNoa yaiva nevanhu vangani, uye vanakomana vake vatatu vainzi vanaani?
- Chinhu chipi chechienzi icho Mwari akakumbira Noa kuti aite, uye nei?
- Vavakidzani vaNoa vakaita sei paakavaudza nezveareka?
- Mwari akaudza Noa kuti aitei nemhuka?
- Pashure pokunge Mwari avhara musuo weareka, Noa nemhuri yake vaifanira kuitei?
Mibvunzo yokuwedzera
- Verenga Genesi 6:9-22.
Chii chakaita kuti Noa ave munamati waMwari wechokwadi akasiyana zvikuru nevamwe? (Gen. 6:9, 22)
Jehovha anonzwa sei pamusoro pechisimba, uye izvi zvinofanira kutibatsira sei pazvinhu zvatinosarudza kuvaraidzwa nazvo? (Gen. 6:11, 12; Pis. 11:5)
Tingatevedzera sei Noa patinopiwa mirayiridzo kubva kusangano raJehovha? (Gen. 6:22; 1 Joh. 5:3)
- Verenga Genesi 7:1-9.
Pfungwa yokuti Jehovha aiona Noa murume asina kukwana seakarurama inotikurudzira sei nhasi? (Gen. 7:1; Zvir. 10:16; Isa. 26:7)


text:
Chikamu 4: Mambo Wokutanga waIsraeri Anoenda Muutapwa muBhabhironi
Sauro akava mambo wokutanga waIsraeri. Asi Jehovha akamuramba, nokudaro Dhavhidhi akasarudzwa kuva mambo munzvimbo make. Tinowana zvinhu zvizhinji pamsoro paDhavhidhi. Sepwere, akarwisa Goriati hofori. Pashure akatiza Sauro Mambo ane shanje. Abhigairi akaisvonaka akamudzivisa kuita chinhu choupenzi.
Tevere, tinodzidza zvinhu zvizhinji pamsoro pomwanakomana waDhavhidhi Soromoni, akatora nzvimbo yaDhavhidhi samambo waIsraeri. Madzimambo matatu okutanga alsraeri akabata ushe kwamakore 40 mumwe nomumwe. Pashure porufu rwaSoromoni, Israeri akakamuraniswa kuva maumambo mairi, umambo hwokumusoro nohwezasi.
Umambo hwendudzi 10 hwokumusoro hwakagara makore 257 husati hwaparadzwa navaAsiria. Tevere makore 133 apashure, umambo hwendudzi mbiri hwezasi hwakaparadzwawo. Panguva ino vaIsraeri vakaendeswa Bhabhironi senhapwa. N0kudaro Chikamu CHECHINA chinofukidza makore 510 enhau, munguva umo tinoona zvinoitika zvizhinji zvinofadza zvichipfuura.


text:
NHARIREYOMURINDI (YOKUDZIDZA) MAY 2015
Magazini ino ine nyaya dzichadzidzwa kubva musi wa29 June kusvika 26 July, 2015.
Ngwarira—Satani Anoda Kukudya!
Unhu hutatu hwaSatani hunonyatsoratidza kuti muvengi akaipa.
Unogona Kurwisa Satani
—Womukunda!
Ungaitei kuti usabatwa nemusungo wokudada, wokunyanya kuda pfuma uye wounzenza?
‘Vakaona’ Zvipikirwa
Varume nevakadzi vekare vaiva vakatendeka vakatisiyira muenzaniso wakanaka wokufungidzira makomborero eramangwana.
Tevedzera Jehovha Uyo Anovimbisa Upenyu Husingaperi
Tinganyatsonzwisisa here matambudziko ari kusangana nevamwe isu tisina kumbosangana nawo?
Mibvunzo Inobva Kuvaverengi
Gogi weMagogi anotaurwa mubhuku raEzekieri ndiani?
Akaona Kuti Rudo Rwaiita Kuti Basa Rifambe Paibikwa Zvokudya
Kana wakatanga kupinda magungano eZvapupu zvaJehovha kubva mumakore okuma1990, zvimwe ungashamiswa kunzwa nezveurongwa hwataiva nahwo kwemakore akawanda.


text:
Chipfuva
Chipfuva (chest) kana kuti dundundu chikamu chemuviri chiri pakati pedumbu nemutsipa. Chipfuva chine mbabvu pasi pacho dzakavhara nhengo dzinoti: moyo; mapapu; nedzimwewo. Vamwe vatauri vanoriti diti.
Mune vamwe varume dundundu rinomera vhudzi; zvakare dundundu rakasimba rine mhasuru chishongo chinodadisa kuvarume. Vamwe varume vanoita shishi rokusimudza simbi dzinorema kuti mhasuru dzedundundu nedzemawoko dzikure dzive chidadiso.
Muvakadzi dundundu ndiro rinomera mazamu. Mazamu zvakare chishongo kumukadzi mutsika dzemarudzi akawanda; mazamu anonzi ayevedze kumurume.


text:
MUZIMBABWE mave nedambudziko rekushaikwa kwechokwadi nyangwe munzvimbo dzachinofanirwa kuwanikwa. Nyangwe nevaisimbove nenyadzi, vave kungoita sevane mamhepo. Kana uri murombo muZimbabwe, unooneswa nhamo nemaporofita achikutorera mari shoma yaunotambudzikira iyoyo. Kana ukavezve mupfumi, unongodyiwa nemaporofita iwaya wakasvinura sedemba.
Vanokutorera zvauinazvo vachikuvimbisa kuti kana ukaita chakati nechakati, Mwari vanozokuropfadza zvekuti unogarika ukafamba wakasimudza muswe setsindi.
Nesuwo tichinyanya, nekuti kana tikangonzwa kuti kwakati kuri kuitika zvinogara zvakadaro, tinobva taita chipatapata nechipitipiti chinenge chehuku dziri kukushirwa.
Jesu haana kumbobvira apa vanhu mari, asi akavapa chingwa nedzidziso dzinoyambira pamusoro pemari nepfuma.
Kana vari ana Peter naJohn vakatoudzawo mumwe murume aikumbira mari kwavari kuti, “Sirivha nendarama hatina, asi chatiinacho tinokupa. Nezita raJesu simuka ufambe.”
Dai ari mazuva ano, chirema chakasanganikwa nacho naPeter naJohn ichi, chakanzi tanga watipa mari yawapemha kuti tigokuropafadza.
Iko zvino tave kunzwa kuti maporofita anoti kuvanhu vanovaterera bvisa chakati, semotokari, kuti uzowana makomborero pamberi apo. Dai ari iwo mashandiro anoita Mwari, kuti ukapa munhu zvauinazvo, unobva wazobhadharwa kana kuwana zvakawanda mushure memwedzi mishoma, dai nazvino tese tave vapfumi.
Iko kupa uchiziva kuti uchazowana zvawapa zvawanda kupa here kana kuti kutenga?
Ko ivo Mwari havana kutipa mwanakomana wavo pachena here? Ini ndinoziva Mwari vachiropafadza kana uchinge washanda, kwete wakangoti fada kugara kunge datya raneta nekusvetuka.
MuBhaibheri tinoverenga nezvaMwari ari iye mushandi wekutanga. Saka kana Mwari achishanda, ko pakati pedu vamwe vongorarama zvavo nekukama vamwe here?
Variko vanhu kunze uko vapera mari vachitenga “zvinhu” zvemaporofita anovimbisa rugare nemari.
Vamwe vanonzi vabvise mari yekuti muporofita anovatorera mafuta nemiteuro kunzvimbo dzisinganzwisisike. Vamwe vanobvisirwa nyoka nezvidhoma zvinenge zvauya nemaporofita iwaya.
Ndakanzwa vamwe vachiudzwa nemutungamiri wavo kuti, “Hamuna nekuti hamupe Mwari. Ipai kuti mugowana.”
Panenge pachinzi hamupe Mwari, mwari anenge achirehwa ndivo mufundisi! Saka unoona vaye vasina, vachikokotedza twavasara natwo twoenda.
Vanobva vamira kuti vaone maropafadzo achiuya, asi nekuti Mwari haatengwe, hapana maropafadzo anouya! Kana zvadaro, vanhu vaye vanorega kunamata nekuvenga Mwari nekuda kwekuita kwevanhu.
Ndakaona pamwe chete nekunzwa munhu akabatira padzidziso dzekutenga Mwari idzi. Aive mukomana wechidiki. Akanditi, “Kana ndichienda kuchechi ndinofanirwa kuwana zvinhu, ndinofanirwa kuropafadzwa nekuti Mwari ndizvo zvaanoitira vanhu vake. Hazvibatsire kunamata Mwari kana asingandipe zvandinoda.”
Kutyisa kwechiKristu chakadai ndekwekuti, mwari waari kunamata ndimwari wezvinhu, kwete Mwari wekudenga. Kana munhu uyu akashaya zvaari kuvimbiswa kuchechi kwake, achazoita sei? Anogona kuzopedzisira asvitsawo mufundisi kana muporofita wekuchechi kwake kumatare emhosva. Zvino kana mufundisi akaerekana apinda mudare nekuti ari kupomerwa, dambudziko riripo nderekuti anenge apinzawo zita raMwari mumadhaka.
Mwari ngaanamatwe nekuti ndiMwari, uye anoti titsvage hushe hwake kutanga, zvimwe zvese zvatinoda zvozotevera. Mubvunzo wangu ndewekuti chii chiri pamberi pakunamata kwako Mwari? Mari nezvinhu here kana kuti Mwari? Nhundurwa yakafanana nedomasi, asi haisi domasi. Kana nenyati inenge mombe, asi haisi mombe. Mubhanana haubereke magwavha! Ityai Mwari.


text:
Nyama
Nyama (meat in English) zvinoreva nhengo dzemhuka dzinkwanisa kudyiwa. Pakutaura kwamazuva ose nyama inosanganisira mapfupa mapfupa acho akabatira panyama. Kune nyama dzkasiyanasiyana dzemhuka dzinopfuyiwa uye dzemhuka dzemusango.
MuZimbabwe nyama dzinonyanya kudyiwa ndedzinoti: mombe; huku; mbudzi nenguruve. nyama dzemusango dzinodyiwawo asi kazhinji hadziwanikwe kumaBhucha.
- Kudzinduka (Be resistant to cutting) kana kudzunduka zvinotaurwa panyama inonetsa kucheka nenhau yekuwomarara.
Tsumo - "Kuramba nyama yechidembo hunge uine yetsuro".
Kurerutsa Mutauro[chinja | edit source]
- Nyama yerunda inodzinduka chete: cooked sinew will not allow the teeth to sink into it.


text:
Mukova (pokupinda)
Mukova (Port of Entry kuEnglish) inzvimbo inopindwa nayo nevanhu pamwe nenhumbi kana vachipinda kana kubuda munyika. Takatarisana nehushangazhi, mukova inzvimbo yakatenderwa pamutemo wenyika kuti ipindwe nayo nevanhu kana nhumbi. Pamitemo yenyika pamukova ndipo chete panotenderwa kupinda kwevanhu nenhumbi
Mhando dzeMikova[chinja | edit source]
Mukova unogona kuva pamuganhu wenyika kana kuva mukati menyika.
- Mikova iri pamiganhu yenyika yeZimbabwe anosanganisira: Beitbridge; Plumtree; Kazungula; Kariba; Chirundu; Nyamapanda; Forbes zvichingodaro. Mikova iyi inobatanidza Zimbabwe nenyika dzakaipoteredza dzinoti: Mozambique; South Africa; Botswana; Namibia; neZambia.
- Mikova iri mukati menyika inosanganisira: Harare Airport; Joshua Nkomo Airport neVictoria Falls Airport; iyi mikova yendege. Panzvimbo idzi ndipo panopinda napo vanhu nezvinhu zviri kuuya nendege.
- Nyika dzine miganhu negungwa dzinoitawo mikova ari pamahombekombe egungwa. Somuenzaniso Mozambique ine mikova inoti: Maputo; Beira neNampula. South Africa ine mikova inoti: Durban; Cape Town neRichards Bay.
Mukova weBeitbridge ndiwo unopinda nenhumbi dzakawanda kunyanya muZimbabwe. Mukova weVictoria Falls unobatanidza nyika dzinoti Zimbabwe, Zambia neNamibia paCaprivi Strip.
Mabasa epaMukova[chinja | edit source]
- Kuchengetedza mitemo yenyika.
- Kutendera nokudzivisa kupinda kwenhumbi zvichitevedza mitemo yenyika.
- Kutendera nokudzivisa kupinda kwevanhu zvichitevedza mitemo yenyika.
- Kutambira mitero inobhadharwa pakupinda kwenhumbi nevanhu munyika yeZimbabwe.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
3 Hama dzangu, havasi vazhinji venyu vanofanira kuva vadzidzisi,+ zvatinoziva kuti tichawana mutongo mukuru.+
2 Nokuti tose tinokanganisa kazhinji.+ Kana munhu asingakanganisi pakutaura,+ iyeyu munhu akakwana,+ anokwanisawo kudzora muviri wake wose.
3 Kana tichiisa matomu+ mumiromo yemabhiza kuti atiteerere,+ tinodzorawo miviri yawo yose.
4 Tarirai! Zvikepe, kunyange zvakakura kwazvo uye zvichifambiswa nemhepo dzine simba, zvinodzorwa nechidzoreso+ chidukuduku kuti zviende kunoda munhu anenge achidzora.
5 Saizvozvowo, rurimi inhengo duku asi runozvikudza kwazvo.+ Tarirai! Zvinoda moto muduku sei kupisa sango guru kwazvo!
6 Naizvozvo, rurimi moto.+ Rurimi rwakafanana nenyika izere nezvinhu zvisina kururama pakati penhengo dzedu, nokuti runosvibisa muviri wose+ rwopisa mararamiro enguva dzose uye irwo rwozopiswa neGehena.
7 Nokuti marudzi ose emhuka dzomusango neeshiri neezvinhu zvinokambaira nezvisikwa zvomugungwa angapingudzwa uye akapingudzwa nevanhu.+
8 Asi pavanhu hapana kana mumwe chete anogona kupingudza rurimi. Irwo chinhu chisingadzoreki chinokuvadza, chakazara nouturu hunouraya.+
9 Narwo tinorumbidza Jehovha,+ ivo Baba,+ asi narwo tinotuka+ vanhu vakavapo “vakafanana naMwari.”+
10 Mumuromo mumwe chete munobuda kurumbidza nokutuka.
Hama dzangu, hazvina kukodzera kuti zvinhu izvi zvirambe zvichiitika saizvozvi.+
11 Chitubu+ chinoita kuti mvura inonaka neinovava itubuke pamuromo mumwe chete here?
12 Hama dzangu, muonde ungabereka maorivhi kana kuti muzambiringa ungabereka maonde here?+ Uyewo mvura ine munyu haigoni kubudisa mvura inotapira.
13 Ndiani akachenjera uye anonzwisisa pakati penyu? Ngaaratidze nomufambiro wake wakanaka mabasa+ ake nounyoro hwouchenjeri.
14 Asi kana muine godo rinovava+ nokukakavara+ mumwoyo menyu, musazvikudza+ muchirevera chokwadi nhema.+
15 Uhwu hahusi uchenjeri hunobva kumusoro,+ asi ndohwepanyika,+ hwemhuka, hwoudhimoni.+
16 Nokuti pane godo+ nokukakavara, ndipo pane nyonganyonga nezvinhu zvose zvakaipa.+
17 Asi uchenjeri+ hunobva kumusoro, kutanga, hwakachena,+ uyewo hune rugare,+ hunonzwisisa,+ hunoda kuteerera, huzere nengoni nezvibereko zvakanaka,+ hahusaruri,+ hahunyengeri.+
18 Zvakare, mbeu yechibereko+ chokururama+ inodyarwa murugare+ nokuda kwevaya vanoita kuti pave norugare.+


text:
Nhau 35: Jehovha Anopa Mitemo Yake
Inenge mwedzi miviri vabva Egipita, vaIsraeri vanosvika kuGomo reSinai, rinonziwo Horebhi. Iyi inzvimbo imweyo apo Jehovha akataura kuna Mosesi ari mugwenzi rinopfuta mwoto. Vanhu vakadzika misasa pano ndokugara kwechinguvana.
Vanhu zvavanomirira pasi, Mosesi anokwira gomo. Pamusoro pegomo ipapo, Jehovha anoudza Mosesi kuti Anoda kuti vaIsraeri vaterere Iye uye kuva rudzi Rwake chairwo. Mosesi paanoburuka, anoudza vaIsraeri zvataurwa naJehovha. Vanhu vanoti vachaterera Jehovha, nokuti vanoda kuva rudzi rwake.
Zvino Jehovha anoita chinhu chechienzi. Anotugusa pamusoro pegomo noutsi, anoparira kutinhira kukuru. Anotaurawo kuna vanhu: ‘Ndini Jehovha Mwari wako akakubudisa muEgipita.’ Tevere anoraira: ‘Usanamata vamwe vamwari vapi nevapi kunze kwangu bedzi.’
Mwari anopa vaIsraeri mimwe mirairo mipfumbamwe, kana mitemo. Vanhu vanotya kwazvo. Vanoudza Mosesi kuti: ‘Taura kwatiri, nokuti tinotya kuti kana Mwari akataura kwatiri tingafa.’
Pashure Jehovha anoudza Mosesi: ‘Kwira kwandiri mugomo. Ndichakupa mabwe mairi akaserera andanyora paari mitemo yandinoda kuti vanhu vachengete.’ Zvino Mosesi anokwirazve mugomo. Anogarako kwamazuva 40 nousiku.
Mwari ane mitemo mizhinji kwazvo nokuda kwavanhu vake. Mosesi anonyora iyi mitemo. Mwari anopawo Mosesi mabwe maviri akaserera. Panaaya, Mwari amene akanyora mitemo 10 yaakataura kuna vanhu vose. Inonzi Mirairo Gumi.
Mirairo Gumi mitemo inokosha. Ndozvakaitawo mimwe mitemo mizhinji inopiwa vaIsraeri naMwari. Mumwe weiyi mitemo ndouyu: ‘Unofanira kuda Jehovha Mwari wako nomwoyo wako wose, nendangariro yako yose, mweya wako wose nesimba rako rose.’ Uye mumwe ndouyu: ‘Unofanira kuda muvakidzani wako sokuzvida kwaunoita iwe.’ Mwanakomana waMwari Jesu Kristu, akati iyi ndiyo mitemo mikurusa miiri yakapa Jehovha rudzi rwake Israeri. Gare gare tichadzidza zvinhu zvizhinji pamusoro poMwanakomana waMwari nedzidziso dzake.
Eksodho 19:1-25; 20:1-21; 24:12-18; 31:18; Dheuteronomio 6:4-6; Revhitiko 19:18; Mateo 22:36-40.
Mibvunzo
- Inenge mwedzi miviri vabva muEgipita, vaIsraeri vanodzika musasa kupi?
- Jehovha anoti anoda kuti vanhu vaitei uye ivo vanopindura kuti chii?
- Nei Jehovha achipa Mosesi mahwendefa maviri?
- Kunze kweMirayiro Gumi, Jehovha akapa vaIsraeri mimwe mitemo ipi?
- Ndeipi mitemo yakanzi naJesu Kristu ndiyo mikuru kupfuura yose?
Mibvunzo yokuwedzera
- Verenga Eksodho 19:1-25; 20:1-21; 24:12-18; uye 31:18.
Mashoko akanyorwa pana Eksodho 19:8 anotibatsira sei kunzwisisa zvinodiwa pakuzvitsaurira kwechiKristu? (Mat. 16:24; 1 Pet. 4:1-3)
- Verenga Dheuteronomio 6:4-6; Revhitiko 19:18; uye Mateo 22:36-40.
VaKristu vanoratidza sei kuda kwavo Mwari nomuvakidzani? (Mako 6:34; Mab. 4:20; VaR. 15:2)